Makna di sebalik istilah ‘Wilayah’ Sarawak dan Sabah

Akhirnya Sarawak dan Sabah dapat kedudukan berbeza daripada negeri-negeri lain di Malaysia apabila kedua-duanya kini dipanggil wilayah.Walaupun perubahan istilah ini tidak dimaktubkan dalam Perlembagaan, tetapi ia tetap bermakna bukan saja bagi dua wilayah itu tetapi juga negara ini.Jadi kini di Malaysia, kalau disebut perkataan Wilayah secara rasmi, ia merujuk pada Wilayah Sarawak, Wilayah Sabah dan Wilayah Persekutuan.Tetapi maksud Wilayah Sarawak dan Sabah adalah berbeza daripada Wilayah Persekutuan yang terdiri daripada Kuala Lumpur, Putrajaya dan Labuan.Perbezaan kedua maksud wilayah ini dapat dilihat apabila ia diterjemahkan kepada Bahasa Inggeris.Wilayah Persekutuan diterjemahkan menjadi Federal Territories.Wilayah di situ bermaksud territories.Tetapi Wilayah Sarawak dan Sabah apabila diterjemahkan, ia menjadi Sarawak and Sabah Regions.Jadi perkataan wilayah boleh diterjemahkan kepada dua istilah yang membawa maksud berbeza iaitu territory dan region mengikut konteks ayat.Satu implikasi daripada menyebut Sarawak dan Sabah sebagai wilayah dan bukannya negeri ialah panggilan kepada Semenanjung Malaysia sendiri.Ini kerana apabila Sarawak dan Sabah menjadi wilayah, maka begitu juga dengan Semenanjung Malaysia.Maka Wilayah Semenanjung Malaysia ini terdiri daripada 11 negeri.Dengan sebutan wilayah, kedudukan Sarawak dan Sabah adalah seiringan dengan Semenanjung Malaysia keseluruhannya, dan bukan terhadap setiap satu negeri di dalamnya.Contohnya, kedudukan Wilayah Sarawak tidaklah seiring dengan negeri Selangor.Ini kerana negeri Selangor berada dalam Wilayah Semenanjung Malaysia seperti mana 10 negeri lain.Walaupun Sarawak dan Sabah dipanggil wilayah tetapi ia merupakan negeri dalam erti kata state yang mempunyai pentadbiran masing-masing di bawah Persekutuan Malaysia.Walaupun 11 negeri dalam Semenanjung Malaysia juga adalah state, tetapi kuasa mereka tidaklah sebesar apa yang dipegang oleh Sarawak dan Sabah seperti mana yang termaktub dalam Perlembagaan.Dalam bahasa Melayu, perkataan negeri boleh diterjemahkan kepada dua istilah Inggeris mengikut konteks ayat.Negeri boleh bermaksud country atau state.Pada awal kemerdekaan, negeri sering bermaksud country.Contohnya, apabila seseorang menyebut “Aku sayang negeri ini,” apabila diterjemahkan ia menjadi “I love this country” dan bukannya “I love this state.”Begitu juga apabila disebut “Berita Luar Negeri”, ia bermaksud berita-berita dari luar Malaysia dan bukannya luar Johor atau Selangor.Sama juga dengan kementerian dalam negeri.Ia bermaksud hal ehwal dalam Malaysia bukannya dalam Selangor atau Johor.Kini orang semakin kurang menggunakan perkataan negeri untuk merujuk pada country.Mereka lebih banyak menggunakan perkataan negara.Maka “Berita Luar Negeri” sudah menjadi “Berita Luar Negara.”Tetapi di Indonesia, perkataan negeri untuk merujuk kepada country masih luas digunakan.Tetapi state pula apabila diterjemahkan kepada bahasa Melayu, boleh menjadi negeri atau negara menurut konteks ayat.Ini kerana state boleh menjadi sebahagian dari persekutuan atau berdiri sendiri.Contohnya, Selangor adalah sebuah state tetapi ia berada dalam Persekutuan Malaysia.State of Brunei Darussalam, sebagai contoh adalah sebuah negara merdeka yang berdiri sendiri.Apabila diterjemahkan ke bahasa Melayu, State of Brunei Darussalam menjadi Negara Brunei Darussalam sedangkan State of Selangor Darul Ehsan menjadi Negeri Selangor Darul Ehsan.Indonesia menggunakan istilah berbeza untuk merujuk negeri dalam persekutuan.Mereka memanggilnya negara bagian.Contohnya, Malaysia adalah sebuah negara dan Selangor ialah negara bagian.Maka state pada asasnya bermaksud negara.Jadi apabia menyebut Islamic state atau communist state, maka diterjemahkan menjadi negara Islam dan negara komunis.Penggunaan state untuk merujuk pada negeri bermula apabila pentadbir kolonial British menubuhkan Federated Malay States yang diterjemahkan menjadi Negeri-negeri Melayu Bersekutu.Ia terdiri daripada Selangor, Perak, Pahang dan Negeri Sembilan.Asalnya kesemuanya adalah state atau negara.Sebab itu di Perak, ada Istana Negara dan Dewan Negara.Kerana Perak adalah sebuah negara.Maka sepatutnya Federated Malay States diterjemahkan menjadi Negara-negara Melayu Bersekutu.Tetapi penggunaan istilah negeri digunakan untuk merujuk pada negara yang bergabung dalam sistem persekutuan.Sistem ini diperluaskan apabila ditubuhkan Persekutuan Tanah Melayu atau Federation of Malaya.Sebelum penubuhan Malaysia, pentadbir kolonial British menubuhkan State of Singapore, State of Sarawak dan State of Sabah yang bermaksud Negara Singapura, Negara Sarawak dan Negara Sabah.Tiga negara ini digabungkan dengan Persekutuan Tanah Melayu.Dalam Persekutuan Malaysia, ketiga-tiga negara ini menjadi negeri walaupun dalam bahasa Inggeris, mereka kesemua adalah state.Sememangnya Perjanjian Malaysia 1963 menggabungkan empat negara iaitu Tanah Melayu, Singapura, Sarawak dan Sabah.Tetapi penggabungan itu membawa kepada peluasan Persekutuan Tanah Melayu untuk menjadi Persekutuan Malaysia.Malaysia ditubuhkan di bawah suasana Perang Dingin dengan asasnya adalah penggabungan Tanah Melayu dengan Singapura.Tunku Abdul Rahman menolak penggabungan Tanah Melayu dengan Singapura kerana hendak menjaga kepentingan orang Melayu.Beliau hanya bersetuju apabila penggabungan ini diperluaskan kepada Sarawak, Sabah dan Brunei.Beliau kemudian berasa kecewa apabila Brunei enggan menyertai Malaysia.Kesan pertama penggabungan ini ialah kehilangan nama Malaya dan Tanah Melayu.Setelah beratus tahun nama itu ada pada peta dunia, dengan sekelip mata pada 16 September 1963, nama Malaya dan Tanah Melayu pun terpadam.Singapura, Sarawak dan Sabah menjadi negeri-negeri dalam Malaysia bersama 11 negeri Tanah Melayu sebelum ini.Bendera Malaysia mengambil bendera Tanah Melayu dengan ditambah tiga jalur dan bucu bintang, Jata negara juga mengambil milik Tanah Melayu tetapi ditambah tiga lambang negeri-negeri baru itu.Malaysia sebagai peluasan Tanah Melayu juga terlihat dengan mengambil lagu kebangsaan Tanah Melayu iaitu Negaraku sebagai lagu kebangsaan.Cadangan supaya satu lagu kebangsaan baharu untuk Malaysia bernama Malaysia Raya ditolak.Kemudian ditimbulkan istilah Malaysia Barat dan Malaysia Timur.Sarawak dan Sabah adalah Malaysia Timur.Singapura dan Tanah Melayu adalah Malaysia Barat.Tetapi istilah Tanah Melayu sudah tidak mahu digunakan.Maka tanah semenanjung tidak bernama. Apabila Singapura keluar daripada Malaysia, maka apa yang dinamakan Tanah Melayu menjadi Malaysia Barat.Keadaan itu berlaku pada tahun 1965 ketika dunia dalam kancah Perang Dingin.Ada beberapa negara di dunia terbahagi dua, Jerman Timur, Jerman Barat, Vietnam Utara, Vietnam Selatan, Korea Utara, Korea Selatan, Yaman Utara dan Yaman Selatan.Pada tahun 1971, Pakistan Timur merdeka untuk menjadi Bangladesh.Tinggal Pakistan Barat untuk diteruskan sebagai negara Pakistan.Maka istilah Malaysia Barat dan Malaysia Timur tidak sesuai apabila mengambil kira semangat integrasi nasional.Istilah-istilah itu digugurkan dan Malaysia Barat menjadi Semenanjung Malaysia.Banyak perkembangan politik yang berlaku sepanjang dekad 1970-an dan 1980-an bagi memastikan keutuhan integriti Malaysia dalam hubungan antara Kuala Lumpur dengan Kuching dan Kota Kinabalu dalam konteks Kerajaan Persekutuan juga mempunyai wakil dari Sarawak dan Sabah.Apa yang menjadi hak Sarawak dan Sabah seperti mana termaktub dalam MA63 sememangnya wajar dikembalikan.Tetapi keutuhan integriti kewilayahan Malaysia mesti dipertahankan.


Langkawi venue sesuai dan strategik anjur Lima, tiada keperluan ubah lokasi

Kerajaan berpendapat Langkawi perlu dikekalkan sebagai venue penganjuran Pameran Maritim dan Aeroangkasa Antarabangsa Langkawi (Lima) memandangkan lokasinya yang amat strategik dan bersesuaian untuk acara dwitahunan itu diadakan.
Menteri Pertahanan Mohamad Hasan berkata Langkawi, yang menjadi lokasi Lima sejak 1991, memiliki lapangan terbang dan kawasan lapang untuk menempatkan pelbagai jenis pesawat dan kapal terbang, lokasi laut strategik selain infrastruktur mencukupi dan bersesuaian.
“Baru-baru ini (Lima’23) ada lebih 100 kapal terbang untuk pertunjukan udara, aerobatik dan statik, kapal terbang ketenteraan, komersial dan jet peribadi. Jadi kita memerlukan kawasan amat sesuai untuk letakkan kapal terbang dan pesawat ini.
“Kerana untuk pertunjukan aerobatik kita kena tutup lebih kurang empat jam ruang udara, ‘no flying zone’ pada ketika itu, ia akan mengganggu lalu lintas penerbangan awam sebab itu Lima kita adakan di Langkawi memandangkan lautnya juga merupakan pelabuhan yang terlindung dan kedalamannya sesuai,” katanya.
Beliau berkata demikian di Dewan Negara bagi menjawab soalan Jefridin Atan yang ingin tahu jika terdapat cadangan untuk Lima diadakan di luar Langkawi memandangkan terdapat permintaan tinggi daripada rakyat di luar Langkawi selain mampu menarik lebih ramai pengunjung untuk hadir ke acara itu.
Mohamad berkata selain lokasi strategik, Langkawi turut memiliki lebih kurang 15 hotel bertaraf antarabangsa bagi menempatkan pelawat dan pengunjung yang hadir dari dalam dan luar negara.
“Itu pun tak cukup, habis segala homestay, beribu-ribu orang datang,” katanya dan menambah, kira-kira 600 pempamer daripada 13 negara menyertai Lima’23.
Beliau berkata Lima mendapat sambutan menggalakkan daripada pelbagai negara dengan ada juga cuba untuk mengesahkan penyertaan pada saat akhir, namun terpaksa ditolak disebabkan beberapa faktor antaranya kekurangan tempat.
“Misalnya ada lima negara mengambil bahagian (pertunjukan udara) termasuk negara kita enam, dan ada dua pasukan aerobatik masih lagi mahu hingga saat akhir untuk membuat pertunjukan tapi kita terpaksa tolak,” katanya.
Disebabkan itu, beliau sendiri mengusulkan kepada Dewan Rakyat agar Pusat Pameran Antarabangsa Mahsuri (MIEC) diperbesarkan bagi menampung jumlah pempamer yang semakin bertambah daripada pelbagai negara.


AGC bantah permohonan Muda cabar tindakan RoS

Jabatan Peguam Negara hari ini membantah permohonan kebenaran semakan kehakiman yang dikemukakan Syed Saddiq Syed Abdul Rahman serta 12 individu bagi mencabar keputusan Jabatan Pendaftaran Pertubuhan (RoS) yang menolak permohonan mereka untuk mendaftarkan Ikatan Demokratik Malaysia (Muda) sebagai sebuah parti politik.Peguam Kanan Persekutuan Ahmad Hanir Hambali berkata bantahan itu dibuat atas alasan permohonan tersebut adalah pramatang dan penyalahgunaan proses mahkamah.“Kami berhujah bahawa pemohon tidak merayu kepada Menteri Dalam Negeri Hamzah Zainuddin terlebih dahulu sebelum memfailkan semakan kehakiman sebagaimana yang diperuntukkan di bawah Seksyen 18 Akta Pertubuhan 1966 dan Muda mempunyai tempoh 30 hari dari 6 Januari untuk mengemukakan rayuannya.“Mahkamah menetapkan 4 Februari ini untuk keputusan mengenai permohonan bagi semakan kehakiman itu,” katanya ketika dihubungi pemberita selepas pendengaran permohonan tersebut di hadapan Hakim Mahkamah Tinggi Mariana Yahya menerusi aplikasi Zoom hari ini.Syed Saddiq yang juga pengasas Muda serta 12 individu selaku pemohon diwakili peguam Tan Sri Tommy Thomas, Ambiga Sreenevasan dan Lim Wei Jiet.Sementara itu, peguam yang mewakili Muda menghujahkan bahawa mereka tidak membuat rayuan kepada menteri berkenaan disebabkan menteri itu, menerusi beberapa kenyataannya, sudah mempunyai prasangka sendiri berhubung permohonan pendaftaran parti tersebut.“Justeru, kami berpendapat tidak ada gunanya untuk membuat rayuan kepada beliau. Tambahan pula, tidak ada halangan untuk mahkamah menimbang perkara ini pada peringkat berasingan yang lebih bebas,” kata mereka dalam kenyataan.Pada 12 Januari lepas, mereka telah memfailkan permohonan semakan itu dengan menamakan RoS dan menteri dalam negeri, masing-masing sebagai responden pertama dan kedua, serta memohon perintah untuk membatalkan keputusan RoS yang menolak pendaftaran Muda sebagai pertubuhan di bawah kategori parti politik menurut Seksyen 7 Akta Pertubuhan 1966.Syed Saddiq yang juga bekas Ketua Armada Bersatu dalam afidavit sokongan yang difailkan bersama semakan kehakiman, berkata pihaknya menerima surat daripada RoS pada 6 Januari lepas yang menyatakan bahawa permohonan Muda tidak mematuhi Jadual Pertama Akta Pertubuhan 1966 dan permohonan ditolak mengikut Seksyen 7 (3) (e) Akta Pertubuhan 1966.“Terdapat kelalaian daripada pihak RoS untuk menjelaskan secara terperinci perenggan kecil atau peruntukan mana di bawah Jadual Pertama yang tidak dipatuhi oleh Muda. Penaja-penaja Muda tidak dapat mengetahui akan ketidakpatuhan yang dikatakan itu dan tidak dapat membetulkannya.“Muda telah mematuhi sepenuhnya semua peruntukan Jadual Pertama Akta Pertubuhan 1966. Oleh itu, tidak ada asas untuk menolak permohonan pendaftaran Muda,” katanya.


Cinta Kamal dan Saddar

Tahun 1975 aku sampai ke kota Baghdad dari Beirut untuk kali pertama.Ketika itu Presiden Iraq ialah Ahmad Hasan al-Bakr. Timbalan presiden ialah Saddam Hussein.Dalam kota ini untuk pertama kalinya aku mula mengetahui tentang Sunni dan Syiah. Ketika membesar di Jelebu, Negeri Sembilan aku pernah mendengar tentang dua mazhab ini.Aku dibesarkan dalam keluarga dan masyarakat Melayu “Islam Budaya” justeru keluarga dan jiran kami tidak “ambil pot” hal Sunni-Syiah ini.Di Baghdad ibu kota Iraq aku sempat berkenalan dengan pemimpin pelajar Iraq dan para aktivis muda dari Palestin.Mereka arif tentang hal dua mazhab ini. Bukan arif dari sudut teologi tapi arif dari sudut budaya Arab.Malah daripada mereka aku mula mendengar surah-surah tentang Imam Ali, tentang Karbala dan Najaf.Di Baghdad juga buat pertama kali aku melihat wajah kacak Imam Ali terpampang dalam kedai makan.Aku masih ingat kepada Bashir, pemimpin persatuan pelajar Iraq dari Universiti Basrah.Kami berkenalan mesra di Baghdad. Hari akhir sebelum Bashir pulang ke Basrah dia bertanya: “Di Malaysia Sunni boleh kahwin dengan Syiah atau tidak?”Aku tak faham sebenarnya soalan ini. Aku terangkan di Malaysia yang selalu timbul persoalan ialah Cina atau India nak kahwin Melayu. Sunni nak kawin Syiah ini tidak pernah aku dengar.Bashir memandang tepat ke muka aku. “Kekasih aku Sunni dan aku Syiah. Kami ‘graduate’ tahun depan. Keluarga menghalang.”Aku terkejut. Baru aku sedar Bashir sedang minta simpati. Tapi aku tidak ada pandangan dalam hal ini. Aku hanya berupaya menghulur tangan salam berpisahan.Tahun 1977 aku sampai ke Baghdad untuk kali kedua. Kali ini Presiden Iraq ialah Saddam Hussein.Kali ini pasport aku dirampas oleh Kedutaan Malaysia. Aku menyeludup lari ke Pakistan.Di Pakistan aku menjadi pendatang haram. Aku menumpang tinggal dengan anak mahasiswa Patani di Karachi.Aku tumpang tidur dalam bilik mereka di International House, Universiti Karachi.Bilik nombor empat yang menjadi alamat surat menyurat aku ketika di Pakistan.Sosok Melayu Patani dan Melayu Malaysia untuk warga Pakistan tiada bezanya. Aku selamat menyamar sebagai orang Siam.Di Universiti Karachi aku berkenalan dengan ramai pelajar luar negara. Pelajar dari Iran, Uganda, Palestin, Somalia, Afrika Selatan, Iraq dan Lebanon.Pelajar Patani ditakrif sebagai pelajar dari Thailand. Kebanyakan pelajar luar negara menginap dalam asrama.Ketika itu tidak ada pelajar Melayu dari Malaysia yang belajar di Universiti Karachi. Aku selamat.Semua ini berlaku sebelum Revolusi Iran. Sebelum kejatuhan Shah Reza Pahlavi. Sebelum dunia kenal nama Ayatollah Khomeini. Sebelum dunia bukan Islam tahu adanya Islam Sunni dan Islam Syiah.Dalam Universiti Karachi aku berkenalan dengan Kamal anak Kurdish dari Iraq.Kami jadi sahabat baik. Dia hairan kerana aku pernah sampai ke Shaqlawa di wilayah utara Kurdistan hampir dengan sempadan Turki. Kamal sendiri belum pernah sampai ke sana.Pernah dalam satu jamuan makan malam pelajar luar negara Universiti Karachi aku diminta membuat “tayangan slide”.Ketika itu aku sudah mula bermain dengan kamera. Secara jujur aku merakam aktiviti mahasiswa luar negara dari Universiti Karachi. Kamal aku takrifkan sebagai mahasiswa dari Kurdistan.Seminggu kemudian Kamal dimarahi oleh pemimpin pelajar Iraq.Mereka marah kerana aku mentakrifkan Kamal sebagai siswa dari Kurdistan. Bagi orang Iraq bangsa Kurdish tidak wujud.Di Iraq hanya ada Arab Iraq. Kurdish bangsa hina yang “menempel”.Masa berjalan musim berubah. Pelajar baru masuk. Dan satu hari aku diberitahu bahawa Kamal jatuh cinta dengan siswi yang baru masuk.Aku mengingtai-intai nak melihat rupa Saddar. Kawan-kawan gembira kerana Saddar gadis manis lagi bergetah dari Karachi ini memilih Kamal.Ketika ini juga kawan seperjuangan aku di Universiti Malaya, Yunus Ali sampai ke Karachi sesudah bergerila di Beirut.Yunus memberikan aku buku bertajuk “Ali And Nino”. Buku ini dicetak pada tahun 1937 garapan Kurban Said (1905-1942).Kurban Said dan buku ini sehingga hari ini masih menjadi kontroversi. Tapi bukan bab ini yang ingin aku surahkan.Ali dan Nino membawa kisah cinta terhalang. Ali lelaki Islam bercinta dengan Nino gadis Kristian berlatarbelakangkan kota Baku dalam suasana Revolusi Bolshevik di Azerbaijan.Di hadapan mata aku di Karachi Kamal anak muda Kurdish sedang jatuh cinta dengan Saddar gadis Sindhi keluarga Syiah warga Pakistan. Mereka bercinta di Karachi berlatarkan Revolusi Iran.Aku rasa Kamal daripada kelas berada. Dia memiliki motosikal. Tidak ramai pelajar di Pakistan yang berupaya memiliki motosikal.Sesekali aku ternampak Saddar memboceng dan Kamal yang memacu. Untuk kami pelajar luar negara si Kamal dan si Saddar menjadi Laila dan Majnun – Asyik dan Masyuk.Kawan-kawan tahu bahawa mereka berdua bukan cinta main-main. Cinta Kamal dan Saddar menuju ke jinjang pelamin.Satu petang di chai khana (warung teh) Kamal bersurah. Desas-desus mula tersebar bahawa keluarga Saddar tak suka percintaannya dengan Kamal.Kisah percintan mereka dalam kampus sudah sampai ke telinga keluarga Saddar.“Emak dan ayah aku akan datang minggu depan. Mereka nak berjumpa keluarga Saddar.”“Nak jumpa keluarga Saddar? Wow! Nak masuk meminang ke?” dengan gembira sambil ketawa aku bertanya.Kamal menerangkan daripada desas-desus yang didengarnya keluarga Saddar tak mahu menerima dirinya kerana merupakan seorang Kurdish bermazhab Sunni.Kamal terasa ayah dan emak Saddar menganggap Kamal ini daripada keluarga miskin. Untuk membuktikan anggapan ini salah emak dan ayah Kamal akan datang membawa buah tangan.“Bawa apa dari Baghdad?”“Cincin, rantai, gelang dan emas permata sebagai hadiah,” Kamal menerangkan kepada aku.Aku menjadi hairan dengan adat istiadat dan cara masyarakat Pakistan. Aku merasa macam ada jual beli.“Kalau mereka nak emas. Keluarga kami akan bawa emas,” kata noktah daripada Kamal.Aku sempat bertemu dengan emak dan ayah Kamal. Emaknnya berpakaian tradisional Kurdish.Ayah Kamal saperti lelaki Eropah, kacak berjaket “tweed”, baju putih lengan panjang dan berkasut kulit hitam.Daripada cara pemakaian aku yakin mereka pastilah orang berada di Kurdistan.Seminggu sesudah ayah dan emak Kamal pulang aku mendengar berita tidak baik.Saddar hilang. Saddar tidak lagi datang ke kampus. Kamal tercari-cari tapi tak jumpa. Apakah Saddar hilang diculik? Hilang ke mana? Tiada sesiapa yang tahu. Terbukti kedatangan emak dan ayah Kamal menghasilkan babak buruk.Beberapa bulan kemudian aku mendengar yang Saddar awalnya disorokkan di luar Karachi.Kemudian selepas mendapat visa, Saddar dibawa lari ke Kuwait untuk disimpan di rumah kakaknya.Bagaimana Kamal mendapat berita ini aku kurang pasti. Apa yang jelas keluarga Saddar berkeras mahu memisahkan Saddar daripada Kamal.Sesekali aku terserempak dengan Kamal di chai khana. Aku tak sanggup bertanyakan hal Saddar. Berat mana mata memandang berat lagi hati sosok yang ditinggal kekasih.Dua minggu sebelum kampus ditutup aku mendengar berita bahawa Saddar cuba membunuh diri di Kuwait. Daripada desas-desus aku dengar Saddar dikurung oleh kakaknya di Kuwait. Aku yakin ini berita sahih.Cinta oh cinta. Lalu aku baca sekali lagi Ali and Nino. Bacaan kedua ini memberi aku pemahaman dalam tentang beberapa babak ritual Syiah dalam bulan Muharam.Dulu di kampung aku hanya tahu Asyura kerana ada bubur Asyura dalam bila ada kenduri surau.Kini pemahamam aku tentang makna Asyura lebih daripada makan bubur. Malah di Karachi aku dapat melihat ritual memperingati pertempuran Karbala dengan laungan “Ya Hasan”,”Ya Husin”.Kampus dibuka kembali. Tahun bermula. Tiba-tiba Kamal membawa berita yang Saddar diterbangkan pulang ke Karachi. Aku jangka Saddar masih ingin menyambung kembali belajar yang ditinggalkan dahulu.Pagi itu aku di chai khana sedang minum. Mata aku merayau memandang ke arah dalam kampus.Aku ternampak Kamal bermotosikal. Dia seorang diri. Sambil minum teh aku memerhati kedatangan posmen.Aku sentiasa menunggu posmen. Posmen adalah jantan yang aku harap-harapkan ada membawa surat untuk Maruding Kasa nombor empat, International Hostel, Universiti Karachi.Maruding Kasa ialah nama yang aku gunakan untuk menerima surat.Pagi itu nasib aku baik. Ada sepucuk surat untuk Maruding dari Kuala Lumpur. Sebelum sempat aku membuka surat itu Kamal sampai membawa Saddar ke meja aku.Aduh! Saddar kurus kering. Seperti baru keluar dari wad batuk kering.Gadis di hadapan aku ini bukan Saddar yang aku kenali. Manisnya sudah hilang. Aku mengucapkan selamat datang. Saddar cuba tersenyum. Kamal beredar mencari kerusi dan memesan minuman.“Lama tak jumpa,” aku memulakan surah. Lalu Saddar bercerita bagaimana dia dikurung oleh kakak sendiri di Kuwait.Sebagai jawapan Saddar enggan makan minum hinggakan dia wajib mendapat rawatan doktor. Gadis Syiah ini bersedia untuk berkorban demi kekasihnya jejaka Sunni.Aku gembira kerana Saddar akhirnya pulang ke Karachi untuk bertemu Kamal. Kegembiraan aku menjadikan aku lupa tentang surat dari Kuala Lumpur.Pulang ke bilik aku membuka surat. Ada potongan akhbar daripada Utusan Malaysia.Seorang mahasiswa daripada Kelab Umno yang belajar di Karachi membuka kisah aku dalam Perhimpunan Agung Umno. Pelajar ini menyeru kerajaan mengambil tindakan terhadap aku di Karachi.Dua hari kemudian aku membungkus barang-barang dan meninggalkan Karachi.Aku menyeberang ke Pintu Wagah, sempadan Pakistan – India di Lahore, Punjab. Aku meninggalkan Pakistan menuju ke New Delhi.Aku putus hubungan dengan Pakistan. Sampai hari ini aku tidak tahu apa terjadi kepada Kamal dan Saddar.Pada tahun 2016 filem Ali And Nino dibuat.Aku tahu filem ini wujud dalam portal internet. Aku masih belum bersedia untuk menonton filem ini.Aku belum sanggup melalui kembali detik-detik cinta agung yang gagal. Amin.


Penganut Buddha di Pulau Pinang dibenar ke kuil pada Hari Wesak

Untuk tahun ketiga berturut-turut akibat pandemik Covid-19, tiada perarakan Hari Wesak pada Ahad ini di Pulau Pinang namun penganut Buddha dibenarkan ke kuil bagi memohon keberkatan.Pengerusi Jawatankuasa Perayaan Hari Wesak Pulau Pinang Loh Hock Hun berkata pihaknya telah memutuskan untuk membatalkan perarakan berikutan kesukaran mengawal kehadiran orang ramai.“Setiap tahun semasa perarakan, akan ada lebih 10,000 penganut yang akan hadir dan ia merupakan cabaran untuk mengawal mereka (orang ramai), diharapkan tahun depan, kami dapat mengadakan perarakan kembali,” katanya yang dihubungi Bernama hari ini.Setiap tahun, sebelum pandemik, Hari Wesak di Pulau Pinang akan disambut dengan perarakan kereta berhias disertai puluhan ribu penganut Buddha.Para penganut juga akan mengunjungi kuil sehari sebelum itu dan pada hari sebenar akan menyalakan colok dan lilin berbentuk bunga teratai, menabur bunga, memandikan patung Buddha serta menyertai upacara sembahyang.Bagaimanapun, Loh berkata penganut dibenarkan mengambil bahagian dalam upacara memandikan patung Buddha di Bangunan Persatuan Penganut Buddha (MBA) di Jalan Burma yang bermula dari 7.30 malam hingga 10 malam pada Sabtu ini dan 6 pagi hingga 10 malam pada Ahad.“Dewan MBA mampu memuatkan kira-kira 1,000 orang pada satu-satu masa dan kami akan memastikan semua penganut mematuhi prosedur operasi standard ditetapkan,” katanya.Beliau berkata secara kebetulan, tahun ini juga merupakan tahun ke-60 sejak Hari Wesak menjadi cuti umum di Malaysia dan persatuan itu akan memperingatinya pada Sabtu.“Ketua Menteri Pulau Pinang Chow Kon Yeow akan merasmikan sambutan Hari Wesak pada Ahad ini,” katanya.Hari Wesak adalah memperingati hari kelahiran Siddharta Gautama Buddha, hari beliau mencapai pencerahan dan kematian.


Jangkitan tempat kerja cetus 2 kluster di Sabah

Jangkitan di tempat kerja mencetuskan dua lagi kluster baru di Kota Kinabalu, yakni kluster Jalan Kayu Madang dan kluster Lorong Berjaya, kata Menteri Kerajaan Tempatan dan Perumahan Sabah Masidi Manjun.Masidi yang juga jurucakap kerajaan negeri berkaitan Covid-19 berkata kluster Jalan Kayu Madang sehingga hari ini mencatatkan 18 kes kumulatif melibatkan penularan jangkitan dalam kalangan pekerja sebuah syarikat di Taman Perindustrian Kota Kinabalu (KKIP) Selatan.Beliau berkata kluster itu dikesan apabila kes indeks seorang wanita berusia 31 tahun yang merupakan Pegawai Kawalan Kualiti di syarikat berkenaan disahkan positif Covid-19 di Klinik Kesihatan Manggatal pada 30 Jun, selepas bergejala demam dan hilang deria rasa sejak 27 Jun.“Sebanyak 177 sampel dalam kalangan kontak rapat telah diambil dan 11 kes dikesan di Kota Kinabalu, manakala tujuh kes lagi di daerah Tuaran bagi kluster ini,” katanya menerusi kenyataan malam ini.Katanya kluster Lorong Berjaya pula melibatkan jangkitan dalam kalangan kakitangan di premis perniagaan serta kuarters sebuah syarikat di Bandaran Berjaya, dengan sembilan kes kumulatif dikesan sehingga kini.“Kes indeks bagi kluster ini merupakan seorang lelaki berusia 25 tahun yang merupakan petugas khidmat pelanggan dan bergejala sejak 29 Jun lepas, sebelum dikesan positif dalam ujian saringan Covid-19 di Permai Poliklinik Bandaran pada 30 Jun.“Setakat hari ini, 104 sampel dalam kalangan kontak rapat telah diambil, daripada jumlah tersebut lapan kes dikesan positif,” katanya.Masidi berkata aktiviti pengesanan kontak rapat dan siasatan lanjut bagi mengenal pasti punca jangkitan kedua-dua kluster baru berkenaan masih dijalankan.Sementara itu, Masidi berkata Sabah merekodkan 263 kes positif baru Covid-19 hari ini menjadikan jumlah kumulatif wabak itu 70,720 kes, manakala 232 pesakit sembuh dan dibenarkan keluar hospital, menjadikan jumlah kumulatif pesakit sembuh di Sabah 68,109.


11 kluster baru Covid-19, tertinggi setakat ini

Malaysia hari ini mencatatkan 11 kluster baru iaitu kluster harian tertinggi, dengan empat daripadanya membabitkan tempat kerja di ibu negara, Selangor dan Pahang.Ketua Pengarah Kesihatan Noor Hisham Abdullah berkata empat kluster itu ialah Kluster Tapak Bina Jalan Seng, Kluster Plastik Subang, Kluster Jalan Asam dan Kluster Semambu yang dikenal pasti melalui saringan bersasar di tempat kerja berkenaan.“Kluster Tapak Bina Jalan Seng melibatkan daerah Titiwangsa di Kuala Lumpur dengan kes positif dikesan pada 25 Disember di sebuah tapak binaan melibatkan 407 individu dan daripada jumlah itu, 232 kes dikesan positif Covid-19.“Kluster Plastik Subang pula melibatkan daerah Petaling dan Klang di Selangor dengan kes positif dikesan 23 Disember di sebuah kilang melibatkan 354 individu dan hasilnya 111 kes dikesan positif,” katanya dalam kenyataan berhubung perkembangan harian Covid-19 hari ini.Sementara Kluster Jalan Asam turut membabitkan dua daerah yang sama apabila kes positif dikesan bermula 19 Disember melalui saringan bersasar di sebuah kilang sejumlah 713 individu dengan 13 kes dikesan positif.“Bagi Kluster Semambu, ia melibatkan daerah Kuantan di Pahang dengan kes indeks iaitu kes ke-89,021 bekerja di sebuah pasar raya dan telah dilaporkan positif pada 17 Disember melalui saringan individu bergejala dengan sejumlah 47 individu disaring dan 11 kes dikesan positif Covid-19 dalam kluster ini,” katanya.Noor Hisham berkata tujuh kluster lain ialah Kluster Pagar Siput dan Kluster Sungai Redan di Johor, Kluster Halban dan Kluster Seragam Chepa di Kelantan, Kluster Putih dan Kluster Sentosa Residensi di Pulau Pinang serta Kluster Pagar Bentong di Pahang.“Kluster Pagar Siput melibatkan daerah Kota Tinggi di Johor iaitu kes indeks iaitu kes ke-100,106 telah dilaporkan positif 24 Disember melalui saringan individu bergejala dengan sejumlah 200 individu disaring dan 129 kes dikesan positif Covid-19.“Kluster Sungai Redan juga membabitkan negeri yang sama di daerah Kluang dan Kota Tinggi apabila kes indeks iaitu kes ke-98,482 merupakan kes Severe Acute Respiratory Infection (Sari) dilaporkan positif pada 23 Disember dengan sejumlah 93 individu disaring, hasilnya 11 kes dikesan positif Covid-19 dalam kluster ini,” katanya.Beliau berkata Kluster Halban pula melibatkan daerah Kota Bharu manakala Kluster Seragam Chepa membabitkan daerah Kota Bharu, Bachok dan Tumpat di Kelantan.“Kes indeks bagi kluster Halban iaitu kes ke-98,731 dilaporkan positif pada 23 Disember melalui saringan kontak rapat dengan sejumlah 99 individu disaring dan 29 kes dikesan positif manakala kes indeks bagi kluster Seragam Chepa iaitu kes ke-97,386 dilaporkan positif pada 22 Disember menerusi saringan individu bergejala dan sejumlah 430 individu disaring, hasilnya 13 kes dikesan positif Covid-19,” katanya.Noor Hisham berkata Kluster Putih pula melibatkan daerah Barat Daya manakala Kluster Sentosa Residensi membabitkan daerah Timur Laut, Barat Daya, Seberang Perai Utara dan Seberang Perai Tengah di Pulau Pinang“Kes indeks bagi Kluster Putih iaitu kes ke-74,130 merupakan kes Sari dan dilaporkan positif pada 7 Disember dengan sejumlah 128 individu disaring, dengan 24 kes dikesan positif Covid-19 dalam kluster ini.“Untuk Kluster Sentosa Residensi pula, kes indeks iaitu kes ke-98,518 dilaporkan positif pada 23 Disember melalui saringan individu bergejala dengan sejumlah 81 individu telah disaring dan 18 kes dikesan positif Covid-19,” katanya.Kluster Pagar Bentong di daerah Bentong, Pahang pula dengan kes indeksnya iaitu kes ke-71,314 dilaporkan positif pada 5 Disember melalui saringan tahanan dengan 79 individu disaring dan 13 kes dikesan positif, katanya.Dalam pada itu, Noor Hisham berkata kluster yang melaporkan pertambahan kes baru tertinggi adalah Kluster Tapak Bina Jalan Seng dengan 232 kes, Kluster Tampoi Jaya (218 kes) dan Kluster Penjara Jalan Harapan (156 kes).


Putrajaya ikrar tidak kompromi selepas penyelesaian RM19 bilion berkait skandal 1MDB

Putrajaya hari ini mengulangi ikrar tidak akan berkompromi dengan pesalah-pesalah yang terlibat dalam skandal 1Malaysia Development Berhad (1MDB) walaupun sudah menerima penyelesaian sebanyak lebih kurang RM19 bilion berkait jenayah kewangan itu.Menteri Kewangan Tengku Zafrul Aziz berkata, 1MDB merupakan antara skandal kewangan terbesar melanda negara.“Sepanjang tempoh setahun ini, Kerajaan tidak pernah berkompromi di dalam menegakkan keadilan dan memastikan individu yang terlibat terus didakwa di mahkamah,” kata Zafrul dalam laporan Laksana ke-43 hari ini.“Pada bulan Julai 2020, kerajaan berjaya di dalam rundingan dengan Goldman Sachs untuk mencapai penyelesaian bernilai RM15.8 bilion (AS$3.9 bilion).“AMMB Holdings Berhad juga bersetuju dengan penyelesaian global bernilai RM2.83 bilion untuk menyelesaikan semua tuntutan dan tindakan tertunggak berkaitan dengan penglibatan Kumpulan AmBank di dalam isu 1MDB.”Skandal 1MDB yang berlaku semasa pentadbiran Najib Razak yang dikatakan sebagai punca kejatuhan Barisan Nasional (BN) pada Pilihan Raya Umum ke-14 (PRU14) pada 2018.Zafrul berkata, terbaru Deloitte PLT bersetuju dengan penyelesaian RM324 juta (USD80 juta) untuk menyelesaikan semua tuntutan yang berkaitan dengan kewajipan fidusiari mereka semasa mengaudit akaun 1MDB dan SRC International Sdn Bhd untuk tempoh 2011 – 2014.“Penyelesaian dengan Deloitte merupakan penyelesaian berkaitan 1MDB yang terbesar oleh firma audit di Asia Tenggara.“Penyelesaian ini adalah sebahagian daripada usaha tuntutan oleh kerajaan Malaysia yang berterusan terhadap semua pihak yang terlibat, secara langsung atau tidak langsung, dengan 1MDB dan entiti yang berkaitan dengannya.”Semalam, kementerian kewangan mengumumkan Deloitte bersetuju dengan penyelesaian sebanyak RM324 juta berkait skandal 1MDB.Zafrul berkata penyelesaian terbaru ini memberikan manfaat kepada rakyat Malaysia kerana jika melalui proses mahkamah, ia akan melibatkan masa yang panjang dan kewangan yang banyak.“Dengan penyelesaian ini, pembayaran jumlah tersebut akan dipercepatkan, dan tidak akan tertangguh melalui sistem pengadilan mahkamah yang akan memakan masa. Jumlah ini juga dapat digunakan untuk melangsaikan kewajiban tertunggak 1MDB.“Penyelesaian global ini juga tidak akan mempengaruhi atau menjejaskan tuntutan Malaysia terhadap individu seperti Jho Low, Jasmine Loo dan pihak-pihak lain yang berkaitan, dan yang masih giat dicari berkaitan dengan skandal 1MDB,” katanya.Skandal 1MDB dikaitkan turut dikaitkan dengan bekas perdana menteri Najib Razak dan beliau telah didapati bersalah oleh Mahkamah Tinggi Kuala Lumpur atas kesalahan menyeleweng RM42 juta dana SRC International Sdn Bhd.Antara kes lain yang sedang dijalani Najib ialah berkaitan pertuduhan salah guna kuasa dana 1MDB bernilai RM2.28 bilion, meminda laporan audit 1MDB dan pengubahan wang haram sebanyak RM27 juta milik SRC.Ketika menjadi perdana menteri di bawah kerajaan Barisan Nasional, Najib merupakan pengerusi Lembaga Penasihat 1MDB, penasihat emeritus SRC dan menteri kewangan.


KKM akan guna ubat Baricitinib cegah pesakit Covid-19 jadi lebih tenat

Kementerian kesihatan (KKM) akan menggunakan ubat Baricitinib bagi mengelakkan peningkatan atau peralihan pesakit Covid-19 ke kategori yang lebih meruncing, kata Menteri Kesihatan Dr Adham Baba.Dr Adham berkata formulasi ubat baru itu antara lain digunakan bagi mencegah risiko pesakit menghidapi radang paru-paru dan mereka akan diberikan ubat berkenaan dalam sukatan antara dua miligram (ml) atau empat ml.“Kita akan gunakan satu formulasi ubat baru untuk kita halang daripada bertambah iaitu ubat Baricitinib sama ada dua ml atau empat ml untuk digunakan kepada pesakit bagi mencegah peningkatan’ tersebut,” katanya dalam sidang media selepas penyerahan kelompok dos terakhir vaksin Sinovac oleh Pengarah Urusan Kumpulan Pharmaniaga Bhd Zulkarnain Md Eusope kepada beliau selaku wakil kerajaan semalam.Turut hadir Timbalan Perdana Menteri Ismail Sabri Yaakob.Dalam pada itu Adham berkata maklumat berhubung peningkatan atau peralihan pesakit daripada pesakit kategori satu kepada keadaan yang lebih meruncing adalah sangat dinamik.Justeru beliau berkata kementeriannya sentiasa memantau dan mewajibkan pesakit membuat penilaian kesihatan kendiri menerusi aplikasi MySejahtera terutama mereka yang menjalani kuarantin di rumah.Berhubung program vaksinasi dalam kalangan remaja, katanya buat masa ini kerajaan menumpukan kepada usaha menyelesaikan Program Imunisasi Covid-19 Kebangsaan (PICK) kepada penerima 18 tahun ke atas terlebih dahulu dan akan menunggu data klinikal lanjut daripada pihak Pfizer International berhubung vaksinasi golongan berkenaan.“Pfizer yang telahpun memberikan data klinikal untuk remaja 12 hingga 17 tahun melalui taklimat daripada Pfizer International sendiri minggu lepas bahawa rare event (jarang berlaku) iaitu myocarditis (radang pada bahagian otot jantung) dan pericarditis (radang pada selaput yang melitupi jantung) berlaku cuma tidak ada mortality (kematian) daripada kes tersebut,” katanya.Adham berkata pihaknya juga mempertimbangkan bagi memberi vaksin kepada kumpulan sokongan di sekolah termasuk pemandu bas, pengawal keselamatan sekolah dan pembekal makanan dalam memberi perlindungan kepada pelajar daripada jangkitan Covid-19.


Kompaun Majlis Perbandaran Kota Bharu terhadap wanita bukan Islam tidak wajar, kata Bersatu

Bersatu hari ini mengkritik Majlis Perbandaran Kota Bharu (MPKB) selepas mengenakan kompaun pemilik perniagaan bukan Islam kerana memakai pakaian "kurang sopan", sambil menyifatkannya sebagai tidak sepatutnya berlaku dan menyalahi undang-undang serta boleh menimbulkan rasa tidak percaya dalam kalangan rakyat Malaysia.
Timbalan Pengerusi Biro Perundangan dan Perlembagaan Bersatu, Sasha Lyna Abdul Latif berkata, tindakan MPKB menghukum wanita berkenaan hanya kerana memakai baju-T dan seluar pendek adalah tidak boleh diterima kerana ia bercanggah dengan kuasa yang diberikan di bawah Seksyen 102 Akta Kerajaan Tempatan 1976 untuk membuat undang-undang kecil.
"Seksyen 102 hanya membenarkan majlis membuat undang-undang kecil berkaitan 'kesihatan, keselamatan dan kesejahteraan'. Tiada kuasa diberikan untuk mengawal pakaian atau moral," katanya.
Beliau menambah meskipun enakmen syariah boleh mengawal pakaian orang Islam, pihak berkuasa tempatan tidak mempunyai kuasa untuk berbuat demikian.
"Oleh itu, kompaun yang dikeluarkan kepada pemilik perniagaan wanita bukan Islam adalah terbatal dan menyalahi undang-undang.
“Cara terbaik untuk majlis adalah membatalkan kompaun dan menggantung penggunaan Seksyen 34(2)(b) Undang-undang Kecil Pelesenan Tred, Perniagaan dan Perindustrian 2019 sementara menunggu semakan oleh pihak berkuasa negeri atau exco."
Dalam kenyataannya beliau menambah standard yang dikenakan ke atas wanita Islam untuk menutup "aurat", atau bahagian badan yang tidak boleh didedahkan mengikut tatacara berpakaian Islam, tidak boleh dikenakan ke atas orang bukan Islam.
"Perkataan 'sopan' dalam Seksyen 34 (2)(b) adalah samar dan terbuka kepada pelbagai tafsiran," katanya.
"Adalah tidak adil untuk mengenakan kompaun kepada wanita itu apabila takrifan kesalahan itu tidak jelas."
Beliau juga berkata sama ada pakaian wanita itu sopan atau tidak adalah perkara subjektif.
"Untuk memastikan bahawa pakaian itu 'tidak senonoh' pasti memerlukan beberapa tahap kelucahan yang lebih daripada sekadar berpakaian kemeja-T dan seluar pendek, seperti, contohnya, separa bogel. Ini jelas tidak berlaku."
Menyifatkan kompaun itu sebagai "tidak wajar", beliau berkata ia juga boleh menimbulkan rasa tidak percaya di kalangan rakyat Malaysia daripada semua kaum dan agama.
"Ia juga boleh dianggap sebagai tidak adil kerana ia nampaknya menyasarkan wanita secara eksklusif," katanya.


‘B52′ Haq Bahoo Plaza, Karachi

Mustahil aku akan terlupa alamat flat aku di Karachi, Pakistan.Aku menyewa flat di Haq Bahoo Plaza, University Road, Gulshan-e-Iqbal, Karachi.Nombor flat ini 52B, sama dengan nama kapal terbang pengebom Amerika.Pesawat B52 ini bertanggungjawab memusnahkan hutan belantara dan sawah padi dalam Perang Vietnam (1955-1975).Setiap kali aku teringat pada Karachi, aku ingat pada “flat B52” aku dan Perang Vietnam.Bilik akhir yang aku tinggalkan di Pakistan ialah flat ini.Dari Karachi aku naik kereta api ke Lahore kemudian melintas masuk ke Wagah Border, sempadan India-Pakistan.Ini dalam perjalanan aku menuju Eropah. Kota akhir Pakistan yang aku tinggalkan ialah Lahore.Kota pertama aku masuk ke India ialah Amritsar. Kali pertama aku sampai ke Pakistan pada 3 September, 1977.Aku bersama Yunus Ali singgah untuk berjumpa Abu Yacob.Sosok ini aku kenali di Kuala Lumpur. Dia merupakan anggota Al-Fatah dan juga wakil rasmi Palestine Liberation Organisation (PLO) di Malaysia.Pada tahun 1977, Abu Yacob menjadi duta Palestin di Islamabad, Pakistan.Aku singgah di Pakistan dalam perjalanan ke Baghdad dari Australia.Aku dipaksa meninggalkan Australia setelah kerajaan Perdana Menteri Malcolm Frazer menafikan permohonan suaka politik aku.Ketika aku sampai kali pertama di Karachi, Pakistan dalam keadaan kacau bilau.Pilihan raya dibatalkan. Parti Pakistan People’s Party (PPP) di bawah pimpin Zulfikar Ali Bhutto menang pilihan raya.Kacau bilau timbul. Kemenangan PPP dinafikan Jeneral Zia-ul-Haq.Aku dalam keadaan selamat. Aku dan Yunus menjadi tetamu Abu Yacob di ibu negara Islamabad.Kali kedua aku sampai ke Pakistan pada tahun 1978. Aku sampai seorang diri.Yunus masih lagi bergerila di Beirut.Aku berundur dari Timur Tengah, Beirut dan Baghdad untuk kembali ke Asia dan dekat dengan Malaysia.Awalnya aku menumpang di No 4, WUS International House dalam kampus University of Karachi. Aku menumpang tidur di bilik pelajar dari Patani.Ketika aku di Pakistan aku menggunakan semua surat menyurat ke alamat No 4, WUS Internasional House.Ini asrama antarabangsa khusus untuk pelajar luar negara di University of Karachi. Ada pelajar dari Iran, Uganda, Mauritius, Lebanon, Palestin dan Patani.Kemudian setelah lama menginap dalam kampus University of Karachi aku berpindah.Aku berkongsi menyewa flat dua bilik dengan A K Dangkor, siswa arkitek yang berasal dari Afrika SelatanFlat yang aku sewa ini tidak lumayan tetapi selesa walaupun ada gangguan.Gangguan pertama ialah bunyi teksi “rickshaw” tayar tiga. Tingkap flat ini dari bahan bermutu rendah, tidak berjaya menghalang bunyi rickshaw.Gangguan kedua, bilik di tingkat lima paling atas, ketika musim panas aduh! Macam bilik terbakar.Walaupun sedemikian di Pakistan warga yang berupaya tinggal dalam flat dianggap dari kelas menengah.Ramai warga Karachi tinggal di bilik-bilik sempit berasak-asak atau di wilayah setinggan dalam gobok buruk atau rumah-rumah dari ranting kayu yang dibalut dengan lumpur.Daerah Gulshan-e-Iqbal, dua batu dari University of Karachi, adalah wilayah kelas menengah Karachi.Dari segi kewangan aku dibantu oleh kawan-kawan dari Australia.Ketika aku sampai kali kedua, Pakistan makin kukuh di bawah pemerintahan tentera.Pilihan raya yang dijanjikan tidak berlaku. Zulfikar Ali Bhutto, bekas perdana menteri kini dalam penjara atas tuduhan membunuh musuh politik.Jeneral Zia-ul-Haq menobatkan dirinya sebagai “chief martial law administrator (CMLA)” atau ketua pentadbiran tentera.Dari fakta sejarah semenjak Pakistan ditubuhkan rampasan kuasa sering berlaku.Proses pilihan raya dan demokrasi satu perkara yang hanya berlaku sekali-sekala di Pakistan.Di Karachi aku menjadi pendatang haram tanpa status sah. Pasport aku dirampas oleh kedutaan Malaysia di Baghdad ketika aku cuba memperbaharuinya.Ketika di Iraq hubungan aku dengan National Union of Iraqi Student (NUIS) cukup baik.Melalui NUIS aku diberi kad perjalanan sementara untuk aku pulang ke Asia.Dari Baghdad aku terbang masuk Karachi dan terus menjadi pendatang haram tanpa status.Walau pun di bawah pemerintahan rejim tentera, aku arif dan cekap mengelecek. Boleh membaca keadaan untuk menyelamatkan diri.Aku mengenali budaya warga Pakistan dan memahami daulah Pakistan. Justeru dengan mudah aku menyerap masuk dan menginap dalam komuniti masyarakat pelajar Patani di Karachi.Aku ikuti dengan teliti politik Pakistan. Aku perhatikan dalam dunia ini semua negara didirikan atas dasar wilayah bangsa, bahasa dan budaya. Ini termasuk negara yang menjajah atau yang kena jajah.Hanya Pakistan dan Israel yang diwujudkan atas nama agama. Israel berasaskan agama Yahudi. Manakala Pakistan atas nama Islam. Dua-dua negara ini kelihatan penuh dengan masalah yang tidak pernah selesai.Babak dan kisah politik Pakistan ini kali pertama aku dengar pada tahun 1968 ketika aku dalam tingkatan lima di Jelebu.Aku membaca berita dari Utusan Malaysia tentang pelajar Pakistan bangun melawan rejim tentera Jeneral Ayub Khan.Senjata ditemui dalam bilik pelajar.Berita juga melaporkan bagaimana pelajar dalam kampus universiti bukan sahaja berdemo malah bertembak-tembak dalam kampus.Dari apa yang aku baca ada setia kawan dan kerjasama antara pelajar, buruh dan petani yang bangun melawan rejim tentera Jeneral Ayub Khan.Pada tahun 1977 sekali lagi tentera merampas kuasa.Kali ini Jeneral Zia bekerjasama dengan mazhab Islam garis kanan.Kumpulan Islam kanan ini terdiri dari Jamiat Islami dan pelbagai bentuk jamiat, ada Jamiat Uloom, ada Jamiat Al-Quran, Jamiat Tablighi dan Jamiat Ulema.Tentera mendalangi parti Islam kanan secara gelap untuk menimbulkan huru-hara. Bila huru-hara terjadi maka tentera masuk mencelah.Tentera mencelah masuk dengan niat untuk menenteramkan keadaan kacau-bilau.Mondus operandi ini berjaya dilakukan bukan sahaja di Pakistan malah inilah cara yang digunakan oleh Central Intelligence Agency (CIA) di Amerika Latin, di Indo China dan di Afrika.Contoh terbaik yang hampir dengan kita ialah rampasan kuasa Suharto pada tahun 1965 untuk menjatuhkan Bung Karno di Jakarta.Projek rampasan kuasa ini sering berlaku di zaman Perang Dingin.Ketika ini ada pertempuran ideologi antara garis progresif blok sosialis Soviet Union dengan garis kanan kapitalis yang di kepalai oleh Amerika Syarikat.Aku perhatikan dalam University of Karachi, gerakan pelajar masih aktif walaupun tentera berkuasa. Kuasa tentera kelihatan tidak berupaya untuk mengawal seluruh negara.Semua kerajaan tentera akan gagal. Ini kerana tentera tidak memiliki keupayaan mentadbir.Tentera hanya berkawad dan duduk dalam berek menunggu arahan.Bila tentera dan askar menjadi pegawai awam jawabnya macam Indonesia, Uganda, Mesir atau Pakistan, negara jadi kucar kacir.Dalam kes Pakistan keadaan bertambah berat kerana secara realiti Pakistan terus menerus dalam suasana perang.Musuh utama Pakistan ialah India.Pada tahun 1971 India membantu kelahiran Bangladesh, Pakistan Timur menjadi Bangladesh.Pada tahun 1974 India meledakkan senjata nuklear pertamanya.Justeru India menjadi tumpuan utama tentera Pakistan.Dalam masa yang sama gerakan pemisah bangsa-bangsa di Balochistan dan di Peshawar sedang berjalan.Biar aku terangkan di sini: Pakistan wujud berpandukan “two nation theory” atau teori dua bangsa.Teori ini mentakrif dua bangsa Islam dan bangsa Hindu.Teori dua bangsa ini amat songsang kerana hakikatnya di Pakistan ada bangsa Sindhi, Punjabi, Balochi dan Pashtun atau Pathan.Semua memiliki kawasan, wilayah, bahasa dan budaya masing-masing.Penganut Islam juga bukan monolitik.Hampir 20% bermazhab Shiah, 2% Ahmadiah dan selainnya Sunni.Pada masa yang sama masih ada lima juta atau 3% penganut Hindu di Pakistan. Ada hampir tiga juta atau 1.27% penganut Kristian di Pakistan.Sebenarnya Pakistan diwujudkan oleh kaum pemodal kapitalis dan kaum saudagar Islam di India yang tidak sanggup bersaing dengan kaum saudagar dan kapitalis Hindu yang lebih besar dan gagah.Kaum pemodal dan saudagar Islam berkumpul di bawah teori dua bangsa dan menyokong Muhammad Ali Jinnah dan parti Muslim League untuk berpisah dari India dan mendirikan Pakistan.Pakistan Barat ibu negara Karachi dan Pakistan Timur ibu negara Dakha.Dua dekad kemudian teori dua bangsa terbarai apabila Pakistan Timur bangun memberontak dan mendirikan Bangladesh pada 26 Mac, 1971.Islam sebagai ideologi terbukti gagal mengikat dua wilayah untuk menjadi sebuah republik Islam.Pada bulan September 1978, Zulfikar Ali Bhutto masih dalam penjara.Rakyat terus menekan mahukan pilihan raya dijalankan.Pilihan raya yang diwar-warkan oleh Jeneral Zia hanyalah propaganda kosong.Rejim Jeneral Zia terus berjanji akan memulangkan pentadbiran negara kepada Parlimen.Aku perhatikan di mana saja ada rapat umum atau ceramah PPP, puluhan ribu warga Pakistan akan datang.Ada yang naik bas, naik lori, berjalan kaki dan naik baghal, semua datang mahu mendengar kempen politik sebelum pilihan raya.Para penyokong PPP memang ramai.Kini PPP dipimpin oleh Begum Nusrat isteri Zulfikar Ali Bhutto.Dari apa yang aku lihat, jika pilihan raya diadakan PPP akan menang besar.Laungan “roti kapda aur makaan” atau makanan, pakaian dan tempat tinggal terdengar di setiap rapat umum.Malah ditembok-tembok sering aku nampak slogan ini ditulis bersilang dengan sebilah pedang.Zulfikar dalam bahasa Urdu ialah pedang Saidina Ali. Justeru Zulfikar Ali Bhutto adalah pedang PPP.Sebagai orang luar aku perhatikan politik semakin hangat.Dalam kampus pula persaingan antara garis kanan Islam Jamiat Islami dengan garis progresif kiri amat sengit.Kumpulan Islam menyokong tentera kerana junta tentera Jeneral Zia merapati Parti Jamiati Islami.Untuk terus mendapat sokongan Islam kanan, rejim Jeneral Zia memasukkan hukum hudud ke dalam hukum kanun Pakistan.Pelaksanaan Hukum Hudud meyakinkan puak Islam bahawa junta tentera ini wajib disokong.Jika pilihan raya diadakan PPP yang berbau sosialisme dan kiri pasti menang besar.“Ban karo.. ban karo… PPP zindabad..boikot tutup.. boikot tutup…PPP menang.”Laungan ini selalu aku dengar.Satu pagi ketika aku masuk ke dalam kampus untuk melihat surat dari kawan-kawan, aku ternampak pelajar sedang berhimpun di hadapan pejabat Naib Canselor Ehsan Rasheed. Aku tidak tahu apa isu yang menjadi bantahan.“Ban karo… ban karo.” Aku terdengar.Kemudian aku ternampak satu kumpulan pelajar bertempiaran lari.Api menyambar. Kerusi naib canselor ditarik keluar dari pejabat dan dibakar.Sehari kemudian aku membaca akhbar Inggeris “Dawn” tentang naib canselor University of Karachi, Ehsan Rasheed.Sosok ilmuan lulusan Oxford University ini meletakkan jawatan akibat rusuhan pelajar.Bakar-membakar ini aku baca sebagai satu aksi politik yang kerap berlaku di Pakistan.Ada kalanya bas dibakar, teksi dan rickshaw dibakar sebagai bantahan.Justeru aku tidak hairan apabila kerusi naib canselor yang dibakar.Populariti Bhutto terus melonjak. Jeneral Zia makin terdesak.Golongan Islam kanan dalam kampus mengembangkan pengaruh.Kumpulan demokratik pula makin popular.Kumpulan pelajar demokratik, liberal dan kiri ditentang oleh kesatuan pelajar Islam kanan, Jamiat Islami.Satu petang aku terdengar bunyi ledakan. Awalnya aku rasa ini bunyi mercun.Ketika itu aku ada di hostel dengan kawan-kawan. Kemudian bunyi tembakan.Bunyi tembakan pistol. Bunyi ledakan senapang patah.Ini berlaku dalam asrama pelajar Pakistan yang tidak jauh dari asrama pelajar luar.Aku ternampak beberapa pelajar Pakistan berlari-lari sambil menembak ke belakang dengan pistol.Aku tidak tahu siapa menembak siapa.Aku ternampak seorang anak muda masuk ke pintu asrama.Dia mengintai di belakang tembok. Aku nampak dia memegang pistol.Kemudian menembak ke arah luar secara rambang. Aku memerhati dari bilik asrama.Lalu aku teringat akan berita tahun 1968 yang aku baca dalam Utusan Malaysia.Berita tentang senjata ditemui dalam kampus. Kali ini aku sendiri yang menyaksikan di hadapan mata.Tembakan boleh didengar hingga ke senja. Aku mengundur diri. Entah siapa menembak siapa.Esoknya aku di 52B, Haq Bahoo Plaza duduk berehat. Tidak ada niat untuk masuk ke kampus University of Karachi.Tiba-tiba pintu aku diketuk.Bila aku buka di gigi pintu berdiri Habib.Pelajar Pakistan dari kumpulan demokratik. Habib amat rapat dengan pelajar Patani. Justeru Habib juga menjadi kawan baik aku.“Isham… we need help… we need your help… they are looking for Raju.”Habib meminta pertolongan dari aku untuk membantu Raju.“Liberal student …Hindu student… the fight yesterday… between Jamiat and Liberal.”Habib menerangkan yang Raju ini pelajar University of Karachi yang beragama Hindu.Bila Hishamuddin Rais berhadapan dengan keadaan ini, Hishamuddin Rais tidak banyak songel dan tidak banyak soal jawab.Aku yang masih diburu oleh pihak berkuasa tahu apa maknanya lari untuk menyelamatkan diri.Aku juga pernah menumpang di rumah setinggan, di rumah banglo, di kedai Cina.Lari dari musuh yang sedang mencari.“Habib… no worries… bring him… tonight.”Aku menerima Raju dengan hati terbuka. Aku meminta Habib membawa Raju malam ini.Seperti yang aku dan Habib rancang, Raju datang bersendirian pada sebelah malam agar tidak diketahui oleh ramai orang.Kawan flat aku A K Dangkor juga faham apa yang sedang berlaku.Dia tidak membantah adanya tamu ke B52.Raju anak muda 20-an berasal dari Hyderabad, Sindh. Siswa tahun tiga jurusan politik dan hubungan antarabangsa.“We are Hindus… still many Hindus in Sindh. My parents refused to migrate to India during partition, our land is in Hyderabad. We have big family in Hyderabad.”Raju berkisah bagaimana ayahandanya enggan berpindah ke India ketika pemisahan berlaku tahun 1947.Pada hemat aku Raju ini pasti anak orang berada kerana dia memiliki motorsikal.Amat jarang pelajar memiliki motorsikal di University of Karachi. Boleh dikira dengan jari.“I plan to go back to Hyderabad, when the situation is safe.”Raju merancang untuk bermotorsikal kembali ke kampung yang jauhnya 800 batu lebih dari Karachi.“You can stay here until safe.”Aku tidak menghalang Raju untuk terus bermukim di bilik aku hingga keadaan selamat.Selama empat hari Raju menginap di 52B.Apa aku makan, dia makan. Dia tidur di bilik tetamu. Anak muda perjuangan yang tak banyak cerewet.Hari ke lima Raju minta diri dan beredar dengan motorsikalnya meninggalkan aku di B52, Haq Bahoo Plaza.


Data tanah rizab Melayu di Kedah dari Pejabat Tanah dan Galian, kata Nik Nazmi

Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata data Tanah Rizab Melayu di Kedah yang dikemukakannya di Dewan Rakyat adalah data yang diperoleh daripada Jabatan Ketua Pengarah Tanah dan Galian Persekutuan (JKPTG) setakat tahun lepas.
Nik Nazmi pada sidang Dewan Rakyat pada 29 Mac lepas dilaporkan menyatakan tanah rizab Melayu di Kedah menurun dan kenyataan itu bagaimanapun dinafikan Menteri Besar Kedah Muhammad Sanusi Md Nor.
Semalam, beliau memaklumkan telah menghantar surat penjelasan kepada Yang Dipertua Dewan Rakyat Johari Abdul sebagai maklum balas kepada usul merujuk beliau ke Jawatankuasa Hak dan Kebebasan.
“Secara jelas saya menyatakan bahawa jawapan saya ini berdasarkan jawapan yang disediakan oleh JKPTG yang mana mereka mengumpul data tanah rizab Melayu setiap tahun daripada pentadbir tanah negeri.
“Saya telah menunjukkan surat terakhir yang diterima daripada negeri Kedah bertarikh 30 November 2022 iaitu jumlah tanah rizab Melayu yang disebut ialah sama dengan jawapan saya di Parlimen,” kata Nik Nazmi dalam sidang media di Putrajaya semalam.
Mengenai dakwaan ada pertambahan tanah rizab Melayu di Kedah pada tahun ini, Nik Nazmi berkata kerajaan Persekutuan masih belum memperoleh data tersebut.
“Dakwaan di peringkat negeri Kedah ialah ada penambahan (rizab tanah Melayu) selepas itu, iaitu pada tahun 2023. Jadi data itu tidak sampai kepada peringkat kerajaan Persekutuan,” katanya.


Maradona selamat dikebumikan

Pemain bola sepak hebat Argentina Diego Maradona selamat dikebumikan di tanah perkuburan di kawasan perumahan Bella Vista berhampiran Buenos Aires, lapor agensi berita Sputnik, memetik penyiar TN.Tanah perkuburan ini dipilih kerana ibu bapa Maradona dikebumikan di sana.Penyerang ikonik itu meninggal dunia pada Rabu pada usia 60 tahun akibat serangan jantung.Dua minggu sebelum kematian beliau, Maradona dibenarkan keluar dari hospital selepas menjalani pembedahan di bahagian otaknya.Berlaku pergaduhan dan rusuhan di Buenos Aires pada Khamis ketika majlis perpisahan berlangsung. Sekurang-kurangnya sembilan orang ditahan manakala ramai orang awam, wartawan dan jurukamera RT, mengalami kecederaan.


WHO beri amaran pandemik berpanjangan setelah 2 tahun Covid landa dunia

Pertubuhan Kesihatan Sedunia (WHO) berkata tempoh pandemik masih panjang sebelum berakhir, dua tahun selepas badan itu menggunakan istilah tersebut bagi selepas ancaman wabak Covid-19 melanda dunia.Ketua Pengarah WHO Tedros Adhanom Ghebreyesus pertama kali menyifatkan Covid-19 sebagai pandemik pada 11 Mac 2020.Dua tahun kemudian, beliau berkata virus itu masih berkembang dan kesnya melonjak di beberapa negara.WHO mengisytiharkan darurat kesihatan awam di mana ia mencetuskan kebimbangan antarabangsa pada 30 Januari 2020 ketika kes positif di luar China mencatatkan kurang dari 100 kes dan tiada kematian dilaporkan.Namun, setelah enam minggu penggunaan istilah pandemik, ia telah menyebabkan banyak negara memulakan langkah bagi berdepan krisis kesihatan itu.“Dua tahun kemudian, lebih enam juta orang meninggal dunia (akibat Covid),” kata Tedros pada sidang media sambil menambah hampir 444 juta kes juga telah dilaporkan setakat ini.“Walaupun kes dan kematian yang dilaporkan semakin berkurangan secara global, dan beberapa negara membatalkan sekatan pergerakan, penularan wabak itu masih jauh dari berakhir – dan penularannya tidak akan berhenti melainkan ia direkodkan berakhir di semua tempat.”“Virus ini terus berkembang, dan kami terus menghadapi halangan besar dalam mengedarkan vaksin, ujian saringan dan rawatan,” katanya.Tedros turut memberi amaran mengenai kadar ujian saringan baru-baru ini yang dilihat semakin berkurangan, mengatakan ia boleh menjadi punca dunia tidak sedar dengan penularan Covid-19.“WHO bimbang beberapa negara dilihat mengurangkan ujian saringan secara drastik,” kata Tedros.“Ini menghalang keupayaan kita untuk melihat sejauh mana tahap penularan virus, bagaimana ia merebak dan bagaimana ia berkembang.”


Dewan Rakyat kecoh ahli Parlimen PH dakwa Muhyiddin, menantu terlibat rasuah

Sesi perbahasan Belanjawan 2023 di Dewan Rakyat hari ini dimulakan dengan kekecohan apabila ahli Parlimen kerajaan Pakatan Harapan (PH) mendakwa Muhyiddin Yassin terlibat dengan skandal rasuah dalam pemberian kontrak kepada menantunya.
Khoo Poay Tiong (PH-Kota Melaka) menjadi pembahas pertama menyebut Pagoh (PN-Muhyiddin) sebagai individu yang dilaporkan dalam surat khabar sebagai pihak yang terlibat dalam pemberian kontrak Sistem Imigresen Bersepadu Nasional (NIISe).
Kenyataan tersebut kemudian ditentang oleh beberapa ahli Parlimen Perikatan Nasional (PN) mengatakan kenyataan Kota Melaka sebagai berniat jahat dan berprasangka buruk terhadap Pagoh.
Ahli Parlimen Pendang Awang Solahuddin Hashim meminta Khoo mengulangi semula kenyataan tersebut di dalam dan luar dewan supaya Pagoh boleh mengambil tindakan undang-undang menyifatkan ianya satu fitnah jahat terhadap pemimpin itu.
Kekecohan bermula apabila Khoo enggan menarik balik dan ahli Parlimen PN meminta Timbalan Speaker Alice Lau membuat ketetapan mengikut Peraturan Mesyuarat 36 (5) & (6) yang memperuntukkan seseorang ahli tidak dibenarkan menyebutkan nama ahli yang lain dan tidak boleh mengeluarkan sangkaan jahat ke atas sesiapa ahli lain.
"Kota Melaka sebut Pagoh. Sebut Pagoh. Tarik balik atau ulang kat luar kalau berani," kata Ahmad Marzuk Shaary (PN-Pengkalan Chepa).
Muhyiddin yang berada dalam persidangan ketika itu bangun mencelah mengatakan kenyataan yang dikeluarkan oleh Khoo sebagai fitnah dan berniat jahat terhadap kredibilitinya.
"Ini satu pertuduhan yang berat nak jatuhkan maruah saya dan keluarga saya hanya kerana Yang Berhormat baca surat khabar.
"Ini sangkaan buruk. Fitnah. Saya nak bagitahu dengan jelas ini tak benar," katanya.
Tambahnya, jika berani membuat kenyataan yang sama di luar Dewan Rakyat, beliau tidak akan teragak-agak untuk mengambil tindakan undang-undang terhadap Khoo.
Selepas itu, Lau memutuskan ketetapan supaya Khoo menarik balik kenyataan tersebut mengatakan beliau tidak boleh menyebut mana-mana pihak dalam ucapannya.
"Kota Melaka boleh sebut mana-mana pihak tapi bukan Pagoh," kata Lau.
Selepas ketetapan dibuat, Khoo akur dan menarik semula kenyataan beliau yang dibuat terhadap Muhyiddin.
Sebelum ini, Muhyiddin yang juga pengerusi PN beberapa kali menafikan dakwaan terlibat dalam pemberian kontrak NIISe kepada syarikat IRIS Corporation Berhad.
Pada 15 Februari, Muhyiddin sudah pun mengulangi penafiannya ketika menjawab gesaan Khoo yang mencelah ketika bekas perdana menteri itu membahaskan usul titah diraja.
“Kalau dari segi undang-undang, ini adalah fitnah. Saya belum kata nak ambil tindakan undang-undang sebab saya nak beri peluang kepada perdana menteri baru.
“Satu sen, pun tak ada. Apa disebut itu adalah pakej rangsangan, bukan untuk kita dapat kontrak,” kata Muhyiddin.


Jumlah kematian gempa bumi Turkiye-Syria melepasi 41,000, PBB rayu bantuan

Angka kematian akibat gempa bumi yang memusnahkan sebahagian Turkiye dan Syria melebihi 41,000 hari ini ketika Pertubuhan Bangsa-Bangsa Bersatu merayu bantuan sejumlah AS$1 bilion (RM4.42 bilion) bagi menangani krisis kemanusiaan yang semakin meningkat.
Sebelas hari selepas gempa itu – kini menjadi salah satu daripada 10 bencana maut dalam tempoh 100 tahun – penyelamat Turkiye berjaya menarik keluar seorang gadis berusia 17 tahun dan seorang wanita berusia 20-an daripada runtuhan.
"Mangsa berada dalam keadaan sihat. Dia membuka dan menutup matanya," kata pelombong arang batu Ali Akdogan selepas mengambil bahagian dalam misi menyelamat Aleyna Olmez di Kahramanmaras, sebuah bandar berhampiran pusat gempa.
Tetapi harapan untuk mencari mangsa yang terselamat sebahagian besarnya semakin kabur.
Ramai di zon terjejas berdepan detik cemas yang teruk ketika mereka cuba hidup dalam cuaca sejuk, tanpa bekalan makanan, air dan tandas – menimbulkan bencana lanjut daripada penyakit.
“Keperluan cukup besar, orang ramai menderita dan tiada masa untuk hilang,” kata setiausaha agung PBB Antonio Guterres dalam satu kenyataan, meminta dana untuk membantu mangsa.
Beliau berkata sumbangan itu akan memberikan bantuan kemanusiaan selama tiga bulan kepada 5.2 juta orang.
Tambahnya, wang itu akan "membolehkan organisasi bantuan meningkatkan sokongan penting dengan pantas," termasuk dalam bidang keselamatan makanan, perlindungan, pendidikan, air dan tempat tinggal.
"Saya menggesa masyarakat antarabangsa untuk meningkatkan dan membiayai sepenuhnya usaha kritikal ini sebagai tindak balas kepada salah satu bencana alam terbesar pada zaman kita."
Menjelang hari ketiga 'dia sudah mati'
Pegawai dan pengamal perubatan berkata 38,044 orang meninggal dunia di Turkiye manakala 3,688 lagi di Syria akibat gempa bumi yang melanda pada 6 Februari, menjadikan jumlah korban kepada 41,732.
Gempa itu – di salah satu zon gempa bumi paling aktif di dunia – melanda kawasan berpenduduk ketika ramai yang nyenyak tidur di rumah yang belum dibina untuk menahan getaran yang begitu kuat.
Presiden Turki Recep Tayyip Erdogan menafikan sekeras-kerasnya mengenai tuduhan bahawa kerajaannya gagal melakukan langkah proaktif terhadap bencana alam paling dahsyat di negara itu pada zaman moden.
Untuk setiap kisah ajaib tentang kelangsungan hidup, terdapat kisah-kisah tentang harapan yang musnah untuk menyelamatkan orang tersayang yang terkorban dalam sisa runtuhan.
Hasan Irmak melihat mayat lima ahli keluarganya – termasuk anak perempuannya Belinda yang berusia enam tahun – meninggal dunia di bawah runtuhan rumahnya di wilayah sempadan Syria, Samandag.
"Dia masih hidup selama dua hari," kata lelaki berusia 57 tahun itu mengenai anak perempuannya.
"Saya sempat bercakap dengannya ketika dalam runtuhan. Kemudian dia kehilangan semua tenaganya. Pada hari ketiga, dia menghembuskan nafas terakhir. Bantuan tiba pada hari keempat."
Turkiye menggantung operasi menyelamat di beberapa wilayah, dan kerajaan di Syria yang dilanda perang melakukan perkara yang sama.


Mengapa filem tentang ahli politik selalu gagal?

Pengaruh dan populariti seseorang pemimpin atau ahli politik bukanlah jaminan sambutan “box office” terhadap filem mengenainya, kata seorang pemain industri.
Pengarah filem dan penulis skrip, Al Jafree Md Yusop berpandangan filem-filem seperti ini biasanya mendapat sambutan suram di Malaysia disebabkan kegagalan pembikinnya menampilkan watak yang realistik selain jalan cerita tidak berkembang.
Katanya, sifat yang tidak realistik itu merujuk kepada ketiadaan "sisi gelap" watak yang diceritakan sekali gus menyebabkan individu dipamerkan itu sebagai seorang yang terlalu luar biasa daripada sifat seorang manusia biasa.
Jafree, penulis filem "Paloh" (2003) dan "Dukun" (2018), berkata faktor ini secara tidak langsung "membunuh" elemen drama yang akhirnya mengurangkan daya tarikan filem tersebut.
"Kita selalu mempamerkan tokoh-tokoh ini macam luar biasa, lari daripada sifat seorang manusia seperti tiada salah atau sisi gelap," katanya kepada MalaysiaNow.
"Ibarat malaikat, semua dia (watak) buat betul."
Filem mengenai Perdana Menteri, Anwar Ibrahim "Anwar: The Untold Story" akan mula disiarkan di pawagam seluruh negara bermula Mei depan yang  mengisahkan perjalanan politiknya sejak dibawa masuk Umno pada 1982 oleh Dr Mahathir Mohamad sehingga dipecat pada 1998.
Usaha mempromosi filem lakonan Farid Kamil itu kini sedang giat dijalankan dengan treler sudah boleh ditonton di media sosial.
Namun begitu, antara persoalan yang timbul ialah sama ada filem ini akan mampu mengatasi prestasi filem lain atau berjaya mengutip kutipan hasil tinggi memandangkan filem-filem yang berunsurkan politik atau menceritakan kisah tokoh politik sebelum ini kebanyakannya gagal.
Contoh terbaik ialah Tanda Putera yang menceritakan persahabatan antara perdana menteri kedua, Abdul Razak Hussein dengan timbalannya, Ismail Abdul Rahman.
Walaupun, dua individu terbabit merupakan antara tokoh yang banyak berjasa kepada negara, filem arahan Shuhaimi Baba yang menelan kos RM4.8 juta itu dilaporkan gagal mendapat sambutan.
Selain itu, "Rise: Ini Kalilah", filem drama politik Malaysia pada 2018 yang diilhamkan daripada kemenangan Pakatan Harapan (PH) pada Pilihan Raya Umum ke-14 (PRU14) turut dilaporkan gagal pecah panggung selain mendapat beberapa kritikan negatif daripada pengkritik filem.
Ditanya sama ada filem politik sememangnya tiada daya tarikan, Jafree tidak bersetuju dengan pandangan itu dan menggunakan contoh filem Abraham Lincoln terbitan Steven Spielberg yang menceritakan kisah presiden Amerika Syarikat ke-16 itu.
Menurut Jafree, filem itu berjaya menampakkan Lincoln sebagai seorang manusia biasa yang turut berdepan masalah peribadi seperti isu kemurungan dan masalah rumah tangga, malah pada satu tahap, tidak yakin dengan perjuangannya sendiri.
"Di sini membuktikan Lincoln tidak beza daripada manusia biasa dan elemen ini dapat menghubungkan penonton dengan watak itu.
"Saya rasa itu adalah masalah utama dalam penceritaan kita. Tidak berani untuk tunjukkan sisi gelap individu tersebut sama ada dia adalah seorang hebat atau tidak.
"Dalam penceritaan, ini perlu kerana ia akan tambah elemen drama bagi filem tersebut," katanya yang juga penulis dan pengarah filem “Mencari Rahmat” ditayangkan pada 2007.
Mengulas mengenai jangkaan sambutan bagi filem Anwar, Jafree berpandangan ia tidak semestinya akan disumbangkan oleh pengaruh politik semata-mata sebaliknya bergantung kepada "word-of-mouth" daripada penonton awal.
"Lagi ramai kata filem itu bagus, maka lagi ramai akan datang tengok.
“Jika tidak, maka sambutan akan suram.
"Reaksi ini memang biasa dan juga dapat dilihat pada filem-filem lain," tambahnya yang pernah menjadi penulis skrip teater muzikal P Ramlee pada 2014.


New Zealand lanjutkan setahun lagi 'Visa Khas Ukraine'

New Zealand pada Selasa melanjutkan "Visa Khas Ukraine" untuk tempoh setahun berikutan perang yang masih berterusan di rantau itu, lapor Agensi Anadolu (AA).
Dalam satu kenyataan, Menteri Imigresen Michael Wood berkata mengikut keputusan kerajaan itu, kemudahan untuk warga Ukraine kini dilanjutkan sehingga pertengahan Mac 2024.
"Kami memperakui kesan konflik yang berterusan di Ukraine terhadap rakyatnya, dan usaha komuniti Ukraine New Zealand untuk membantu ahli keluarga mereka," kata Wood.
"Visa Khas Ukraine dijadual berakhir pada 15 Mac 2023, namun memandangkan konflik itu yang masih belum berakhir, New Zealand wajar untuk terus memberikan keistimewaan itu kepada keluarga warga Ukraine di New Zealand," menurut kenyataan yang disiarkan di laman sesawang rasmi.
Beliau berkata keputusan itu diambil bagi membolehkan anggota komuniti Ukraine New Zealand yang masih mahu membawa anggota keluarga mereka ke New Zealand.
Kerajaan juga melanjutkan tempoh perjalanan daripada sembilan bulan kepada 12 bulan untuk pemohonan baharu.
“Perubahan ini akan membantu rakyat Ukraine sampai ke New Zealand apabila sesuai dan mungkin untuk mereka berbuat demikian,” kata menteri itu.
Kerajaan juga memutuskan untuk terus mengetepikan yuran imigresen untuk pemohon Ukraine bagi memastikan kos imigresen tidak menjadi penghalang kepada mereka yang layak, menurut kenyataan itu.
Pemegang Visa Khas Ukraine juga mempunyai akses kepada penjagaan kesihatan pembiayaan awam dan anak-anak mereka boleh bersekolah sebagai pelajar domestik, manakala orang dewasa boleh mengakses kelas bahasa Inggeris percuma di negara itu.


Pengundian awal PRN Sabah bermula 8 pagi ini

Proses pengundian awal Pilihan Raya Negeri Sabah bermula 8 pagi ini bagi membolehkan 16,877 anggota polis, tentera dan pasangan mereka menunaikan tanggungjawab masing-masing di 55 pusat mengundi di seluruh negeri.Proses pengundian awal itu berlangsung sehingga 5 petang ini.Pusat pengundian awal termasuk di Ibu Pejabat Polis Kontinjen Sabah, Pangkalan Tentera Laut Diraja Malaysia Teluk Sepanggar dan Kem Lok Kawi, di Kota Kinabalu.Pengundi perlu mematuhi prosedur operasi standard (SOP) yang ditetapkan Suruhanjaya Pilihan Raya (SPR) untuk mencegah penularan Covid-19 seperti memakai pelitup muka, saringan suhu badan, mengamalkan penjarakan fizikal dan menggunakan pensanitasi tangan.Ejen calon dan pemerhati pilihan raya yang dilantik SPR dibenar menyaksikan proses pengundian awal itu, yang akan turut disiarkan secara langsung menerusi Facebook SPR.


TKM Sarawak meninggal dunia akibat komplikasi jantung, kata Ukas

Timbalan Ketua Menteri Sarawak James Jemut Masing meninggal dunia akibat komplikasi jantung, bukan Covid-19, kata Unit Komunikasi Awam Sarawak (Ukas) hari ini.Dalam satu kenyataan, Ukas berkata ujian saringan Covid-19 terakhir dijalani Masing sebelum meninggal dunia didapati negatif.Masing meninggal dunia di Pusat Rawatan Pakar Normah, di Kuching pada pukul 7.05 pagi.Laporan media sebelum ini berkata Masing yang merupakan presiden Parti Rakyat Sarawak dan Adun Baleh meninggal dunia akibat komplikasi Covid-19.Ukas berkata satu majlis penghormatan kepada Masing akan diadakan di Persatuan Gereja-Gereja Sarawak pada pagi Rabu, dari 8.30 hingga 9.30 pagi bagi orang kenamaan diikuti sesi awam dari 9.30 pagi hingga 2 petang.Mayat mendiang akan dibawa ke Nirvana Memorial Park di Kuching.


Kes harian kekal di paras 1,000 jangkitan, 3 lagi terkorban

1,054 kes baru Covid-19 direkodkan hari ini menjadikan jumlah keseluruhan sebanyak 4,452,835 kes.Sebanyak 4,170 pesakit turut dilaporkan sembuh, menjadikan jumlah keseluruhan kes sembuh sebanyak 4,388,491.Ketika ini, 28,777 kes aktif direkodkan, dengan 27,361 atau 95.1% daripadanya sedang menjalani kuarantin kendiri.Dalam pada itu, 14 (0.0%) kes kini berada di pusat kuarantin sementara 1,328 (4.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 74 kes dan 41 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55.9% dengan kes Covid-19 merangkumi 10%.Tiga korban turut dilaporkan  menjadikan kes keseluruhan kematian adalah sebanyak 35,564 orang.


743 pelajar di Negeri Sembilan positif Covid

Seramai 743 pelajar sekolah dan institusi pendidikan di Negeri Sembilan positif Covid-19 membabitkan 11 kluster pendidikan di negeri itu setakat semalam, kata Menteri Besar Aminuddin Harun.Beliau berkata 11 kluster aktif di negeri itu melibatkan lapan institusi pendidikan berdaftar dengan Jabatan Pendidikan Negeri Sembilan, manakala tiga lagi membabitkan institusi swasta.“Keadaan masih terkawal dan pemantauan serta pematuhan prosedur operasi standard (SOP) akan diperketatkan dalam usaha mengekang penularan Covid-19 di institusi pendidikan,” katanya kepada pemberita selepas mempengerusikan pascamesyuarat Jawatankuasa Keselamatan Khas Covid-19 Negeri Sembilan semalam.Sementara itu, Aminuddin berkata pelajar yang dikategorikan sebagai kontak rapat dan diarahkan menjalani kuarantin di sekolah, tidak dibenarkan pulang sehingga tamat tempoh kuarantin walaupun ketika cuti Tahun Baru Cina, minggu hadapan.Selain itu, Aminuddin berkata pelajar tingkatan lima yang tinggal di asrama juga tidak digalakkan untuk pulang ke kampung sempena cuti Tahun Baru Cina minggu hadapan.“Kita harap ibu bapa memberi kerjasama mengenai hal ini, bagi memastikan anak-anak ini sihat dalam menghadapi peperiksaan Sijil Pelajaran Malaysia, yang akan diadakan tidak lama lagi,” katanya.Aminuddin berkata sekiranya terdapat kluster baru di sekolah harian, maka kontak rapat akan dihantar ke stesen kuarantin (QS) di Akademi Kepimpinan Pendidikan Tinggi (Akept), Bandar Enstek yang disediakan oleh kerajaan negeri.Dalam pada itu, Aminuddin berkata Negeri Sembilan merekodkan peningkatan kes Covid-19 khususnya pada minggu kedua dan minggu ketiga bulan ini, disebabkan kluster tempat kerja, kluster pendidikan dan kontak rapat.“Semalam, 311 kes baru Covid-19 direkodkan menjadikan jumlah keseluruhan kes Covid-19 di negeri ini sebanyak 117,962 kes dengan 1,334 kematian. Terdapat 16 kluster yang masih aktif iaitu 11 kluster pendidikan, empat kluster tempat kerja dan satu kluster pusat tahanan setakat ini,” katanya.Aminuddin berkata pihaknya akan menyediakan Rumah Peranginan Kerajaan Negeri sebagai lokasi pusat kuarantin dan rawatan Covid-19 (PKRC), sebagai persediaan menghadapi gelombang penularan wabak itu di Negeri Sembilan.


Perbicaraan kes gubah wang haram bekas pengerusi Felda bermula

Pihak pendakwaan dalam kes Shahrir Samad akan membuktikan bekas pengerusi Felda itu terlibat secara langsung dengan aktiviti pengubahan wang haram apabila memperoleh wang berjumlah RM1 juta daripada bekas perdana menteri Najib Razak.
Timbalan pendakwa raya Mohd ‘Afif Ali berkata terdapat keterangan lisan daripada saksi pendakwaan bagi membuktikan tertuduh (Shahrir) memperoleh wang itu yang dimasukkan ke dalam akaun bank Public Islamic miliknya melalui sekeping cek bertarikh 27 November 2013.
“Terdapat juga keterangan bahawa tertuduh tidak melaporkan pendapatan sebenar itu di dalam Borang Penyata Cukai Pendapatan Bagi Tahun Taksiran 2013 dan ini membuktikan tertuduh telah melibatkan diri secara langsung dalam transaksi menyebabkan hasil daripada satu aktiviti haram,” katanya semasa membaca pernyataan pembukaan pendakwaan pada hari pertama perbicaraan di hadapan hakim Mahkamah Tinggi Muhammad Jamil Hussin.
Shahrir, 72, didakwa melibatkan diri dalam pengubahan wang haram dengan cara tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.
Perbuatan itu didakwa dilakukan di LHDN, Cawangan Duta, Kompleks Pejabat Kerajaan, Jalan Tuanku Abdul Halim, di sini, pada 25 April 2014, mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.
Menurut Mohd ‘Afif pihak pendakwaan akan memanggil kesemua saksi yang berkenaan bagi membuktikan pertuduhan terhadap tertuduh sama ada melalui keterangan secara terus atau secara tidak langsung.
Shahrir yang memakai sut berwarna hitam tiba di Kompleks Mahkamah Kuala Lumpur kira-kira 8.20 pagi.
Pendakwaan turut dikendalikan oleh timbalan pendakwa raya Rasyidah Murni Azmi dan Natrah Fareha Rahmat.
Pada prosiding hari ini, Shahrir diwakili peguam Firoz Hussein Ahmad Jamaluddin, Syed Faisal Al-Edros Syed Abdullah Al-Edros, Dzulkifli Ahmad yang juga bekas Ketua Pesuruhjaya Suruhanjaya Pencegahan Rasuah Malaysia, Syahrul Syazwan Salehin dan Shazreen Mohd Hatta.
Selepas pernyataan pembukaan dibacakan, pendakwaan memanggil saksi pertamanya iaitu penolong pegawai tadbir tinggi, Bahagian Hal Ehwal Ahli Parlimen, Parlimen Malaysia, Rosli Mat Jinun, 49, untuk memberi keterangan.


Mafi ingatkan pemain industri henti ‘main’ harga ayam

Para pemain industri ternakan ayam di negara ini diingatkan supaya tidak meneruskan “percaturan dan permainan” harga melalui pengurangan bekalan ayam di pasaran dengan pelbagai alasan kerana tindakan itu sangat membebankan rakyat ketika ini.Timbalan Menteri Pertanian dan Industri Makanan II Nik Muhammad Zawawi Salleh berkata masalah kekurangan bekalan ayam di pasaran ketika ini tidak sepatutnya berlaku kerana pada asasnya, bekalan untuk pasaran tempatan adalah sangat mencukupi.“Bila dikatakan berlaku bekalan ayam tidak mencukupi, ini bermaksud ada benda-benda tak betul yang wujud. Tidak dinafikan memang ada penyakit ayam dan beratnya tidak sesuai untuk dijual, namun situasi itu sentiasa berlaku sepanjang masa,” katanya kepada pemberita pada majlis sambutan Aidilfitri Lembaga Kemajuan Ikan Malaysia (LKIM) Terengganu hari ini.Menurut beliau, pihaknya juga sedang bekerjasama dengan kementerian perdagangan dalam negeri dan hal ehwal pengguna untuk meneliti mengapa perkara itu berlaku dan berharap pemain dalam industri ayam di negara ini dapat bersama-sama kerajaan membantu rakyat.“Katakan contoh sebelum ini untung untuk seekor ayam ialah RM2, apa salahnya dalam situasi sukar ini mereka ambil untung RM1 namun konsisten untuk ternak ayam secara berpanjangan dan jangan ada percaturan harga,” katanya.


Isu pengampunan Najib bukan kuasa kerajaan, Umno, kata Ismail

Kerajaan dan Umno konsisten untuk tidak mencampuri urusan mahkamah melibatkan mana-mana individu di negara ini termasuk isu berkaitan pengampunan bekas perdana menteri Najib Razak yang dibangkitkan pihak tertentu.
Perdana Menteri Ismail Sabri Yaakob berkata isu pengampunan seseorang yang telah disabitkan di mahkamah adalah terserah kepada semakan kehakiman dan Lembaga Pengampunan.
"Isu pengampunan Najib, kuasa bukan kerajaan, bukan di tangan Umno, kita hormati apa sahaja keputusan mahkamah, ia terpulang kepada semakan kehakiman dan lembaga pengampunan yang dipengerusikan oleh Yang di-Pertuan Agong," katanya kepada pemberita selepas merasmikan Angkasapuri Kota Media di Kuala Lumpur hari ini.
Beliau yang juga naib presiden Umno berkata demikian ketika ditanya berkenaan kenyataan seorang penganalisis politik yang tular di Twitter, mendakwa Najib akan mendapat pengampunan penuh jika Barisan Nasional (BN) berjaya membentuk kerajaan selepas Pilihan Raya Umum ke-15 (PRU15).


BN hantar surat tuntutan kepada Muhyiddin, Azmin

Barisan Nasional (BN) hari ini menghantar surat tuntutan kepada Presiden Bersatu Muhyiddin Yassin dan Ahli Majlis Tertingginya Mohamed Azmin Ali berhubung pendakwaan ke atas pemimpin partinya baru-baru ini didalangi oleh Presiden Umno Ahmad Zahid Hamidi.
Dalam satu kenyataan, BN mengecam kenyataan Muhyiddin, yang dibuat pada 21 Februari berikutan penahanan Wan Saiful Wan Jan dari Bersatu, menyifatkan mereka sebagai fitnah melampau dan melulu.
“Ia disengajakan untuk menutup kerosakan yang kini berlaku dalam Perikatan Nasional (PN) itu sendiri,”tambahnya.
“Melalui siri tuduhan ini, jelas kelihatan bahawa kedua-dua individu utama dalam parti PN ini mencipta pelbagai alasan untuk menyembunyikan masalah korup dan rasuah yang ada di dalam gabungan itu.
“Tindakan menuding jari dilihat seperti langkah yang biasa mereka untuk menutup kelemahan dan menjadikan diri mereka sebagai mangsa pendakwaan politik sedangkan rakyat kini melihat yang dituduh adalah dari kepimpinan parti mereka sendiri.”
Wan Saiful, yang ditahan Suruhanjaya Pencegahan Rasuah Malaysia (SPRM) pada 20 Februari, didakwa di mahkamah keesokan harinya atas tuduhan meminta dan menerima rasuah berjumlah RM6.9 juta berkaitan projek JanaWibawa.
Beliau kemudian meletak jawatan sebagai ketua penerangan Bersatu sementara menunggu keputusan kesnya.
Muhyiddin berkata pertuduhan terhadap Wan Saiful didalangi oleh Zahid bagi melemahkan PN menjelang pilihan raya negeri yang akan diadakan tahun ini.
Beliau berkata, Zahid sebelum ini mengeluarkan kenyataan yang nampaknya cuba untuk menggambarkan Bersatu sebagai kumpulan yang dipanggil sebagai kluster mahkamah.
“Selepas ini, akan ada kluster mahkamah baharu,” tambah pengerusi PN itu.
"Ini adalah sesuatu yang sudah dicuba dari awal lagi. Jadi apa yang berlaku, saya rasa sudah dirancang lebih awal."
Menurut BN, Muhyiddin dan Azmin diminta untuk menarik balik kenyataan mereka, mengeluarkan permohonan maaf secara terbuka, dan membayar pampasan untuk apa yang disifatkannya sebagai fitnah.
Ia juga menafikan bahawa Zahid menyalahgunakan kedudukannya untuk mendakwa pemimpin dari PN.
“Fokus timbalan perdana menteri adalah untuk menguruskan hal ehwal negara, khususnya meningkatkan kesejahteraan serta ekonomi hidup masyarakat desa.”


213 cedera dalam pertembungan dua tren LRT laluan Kelana Jaya

Dua tren LRT laluan Kelana Jaya bertembung menyebabkan 213 penumpang yang berada di dalam satu tren itu cedera, dengan 47 daripadanya parah dalam kejadian di dalam terowong di antara stesen Kampung Baru dan KLCC, malam ini.Kejadian berlaku pada  8.45 malam melibatkan sebuah tren yang membawa penumpang dan sebuah tren rosak yang sedang dipandu uji.Seramai 166 lagi penumpang cedera ringan dan kesemua mereka yang cedera dihantar ke Hospital Kuala Lumpur serta beberapa hospital berhampiran.Ketua Polis Dang Wangi Mohamad Zainal Abdullah berkata kesemua penumpang itu berada di dalam tren yang dalam perjalanan dari stesen KLCC ke stesen Gombak, manakala sebuah lagi dari stesen Kampung Baru ke stesen Gombak dan hanya membawa seorang pemandu.Menurutnya kedua-dua tren bergerak dengan kelajuan sekitar 40 kilometer sejam ketika bertembung.


Biden tambah bantuan senjata AS$1 bilion kepada Ukraine

Pentadbiran Presiden Joe Biden pada Isnin mengumumkan bahawa Amerika Syarikat akan menyediakan bantuan keselamatan tambahan bernilai AS$1 bilion kepada Ukraine, pakej senjata terbesar sejak konflik Russia-Ukraine tercetus.
Menurut kenyataan Jabatan Pertahanan, pakej itu - pembekalan kali ke-18 mengikut arahan presiden sejak Ogos 2021 - termasuk bekalan senjata tambahan untuk Sistem Roket Artileri Mobiliti Tinggi (Himars), 75,000 butir peluru artileri 155mm, 20 sistem mortar 120mm dan 20,000 butir peluru mortar 120mm, serta bekalan senjata untuk Sistem Peluru Berpandu Permukaan Ke Udara Termaju Kebangsaan (Nasams), lapor Xinhua.
Washington juga akan menghantar 1,000 Javelin, ratusan sistem anti-perisai AT4, 50 kenderaan rawatan perubatan berperisai, bahan letupan, peluru pemusnah dan peralatan pemusnah ke Kyiv, menurut kenyataan itu.
Bekalan senjata baru diumumkan itu menjadikan jumlah komitmen bantuan keselamatan AS kepada Ukraine bernilai AS$9.8 bilion sejak Biden memegang jawatan sebagai presiden, menurut Pentagon.


Sorry.


Ingat jasa Sultan Kelantan beri pengampunan, PN beritahu Anwar

Ahli Parlimen Pengkalan Chepa Ahmad Marzuk Shaary mahu Perdana Menteri Anwar Ibrahim mengingati jasa Sultan Kelantan Sultan Muhammad V yang berkenan memberi pengampunan diraja kepada beliau, ketika kerajaan bertegas tidak akan memberikan royalti minyak 5% kepada Kelantan dan Terengganu.
Marzuk berkata Sultan Muhammad ketika menjadi Yang di-Pertuan Agong memberi perkenan untuk membebaskan Anwar yang ketika itu dipenjarakan atas kesalahan liwat.
Justeru, Anwar digesa menjunjung titah Sultan Muhammad yang mahu tuntutan bayaran petroleum kepada negeri Kelantan dapat ditunaikan mengikut perjanjian-perjanjian yang ditandatangani.
"Kawasan joint-development area, sebuah kawasan perlombongan petroleum di kawasan bertindih dengan Thailand jaraknya dengan pantai Bachok hanya 145 kilometer.
"Tetapi keputusan kerajaan pada 1996 yang mana Tambun (Anwar Ibrahim) sebagai menteri kewangan ketika itu telah melarikan pendaratan ke Songkhla, jaraknya 230 kilometer.
"Kalau hendak mengangkat martabat Melayu, Melayu ada mana di Songkhla? Kalau hendak menoktahkan miskin tegar, sepatutnya ia didaratkan di Bachok," katanya semasa membahaskan Belanjawan 2023 di Parlimen hari ini.
Anwar dibebaskan selepas mendapat pengampunan diraja, sejurus selepas kemenangan Pakatan Harapan (PH) pada pilihan raya umum 2018.
Menurut Marzuk, Sultan Muhammad juga pernah menitahkan agar hasil bumi itu dapat didaratkan di Kelantan yang telah menyiapkan zon industri petroleum di Pantai Bachok sejak 1990.
Menteri di Jabatan Perdana Menteri Azalina Othman Said berkata Kelantan dan Terengganu tidak layak menerima hasil petroleum kerana negeri tersebut hanya boleh menuntut hak sehingga tiga batu nautika, menurut Akta Laut Wilayah 2012.
Sementara itu Menteri Ekonomi Rafizi Ramli berkata deposit gas dan minyak di negara ini melangkaui jarak tersebut.
Tambahnya, 50% dana pembangunan infrastruktur dalam Belanjawan 2023 diberikan kepada negeri Kelantan, Terengganu, Kedah selain Sabah dan Sarawak.
Terdahulu, Perikatan Nasional PN pernah menjanjikan pembayaran penuh royalti minyak kepada Kelantan dalam manifesto Pilihan Raya Umum ke-15 lepas.


Kes baru Covid-19 jangkau 11,000 sekali lagi

Malaysia merekodkan kes baru sebanyak 11,332 menjadikan kes keseluruhan Covid-19 meningkat sebanyak 2,220,526 kes.Sarawak mencatat kes harian tertinggi sebanyak 2,358 hari ini disusuli Johor yang mencatat 1,319 kes jangkitan.Sabah mencatatkan kes harian sebanyak 965, Kedah (819), Kelantan (1,088), Perak (678), Pulau Pinang (895), Kuala Lumpur (240), Pahang (677), Melaka (303), Negeri Sembilan (89), Terengganu (629) dan Selangor (1,231).Putrajaya (19), dan Perlis (19) sahaja negeri yang mencatat kes dua digit hari ini.Sementara Labuan (4) mencatatkan kes satu digit hari ini.MENYUSUL LAGI


Sawah, lubuk dan ikan

Kampung Batu Serambai jauhnya tiga batu dari pekan Kuala Klawang.Terletak di jalan utama Jelebu ke Seremban. Ini kampung Melayu tradisional.Ekonomi utamanya getah dan sawah padi.Buah-buahan dan barang hutan juga menjadi punca duit pencarian tapi bermusim.Kampung ini diairi oleh batang Klawang berpunca dari curahan air terjun Jeram Toi.Jeram ini terletak di bahagian pergunungan akhir kaki Banjaran Titiwangsa.Di tebing kiri dan kanan sungai ini adalah lembah sawah padi yang subur.Aliran air sungai menjadi tulang belakang bukan saja bagi Batu Serambai malah di seluruh Jelebu.Sawah di tebing kiri dan kanan sungai ini mewujudkan perkampungan.Pekan Kuala Klawang itu sendiri sebahagian darinya dipagari sawah.Pekan ini terletak di tanah subur pertemuan dua sungai, Sungai Klawang dan Sungai Gagu.Dari kajian ilmu alam Jelebu adalah lembah gaung yang di kelilingi oleh bukit bukau di kaki Banjaran Titiwangsa.Ini menjadikan Jelebu daerah yang paling kering di Malaysia.Bila aku pindah dari pekan Kuala Klawang ke Batu Serambai pada tahun 1959 aku merasa tidak janggal.Aku belum menjadi budak pekan yang tegar.Empat tahun tinggal di Kuala Klawang tidak menjadikan aku budak pekan.Sungai dan sawah Batu Serambai menyambut aku.Di hadapan rumah guru Sekolah Umum Batu Serambai ialah sawah yang luas terbentang.Buka pintu depan rumah aku, yang kelihatan ialah sawah terbentang.Dalam jenjang sawah ini ada lubuk dan lopak air yang dipenuhi dengan ikan.Sungai menjadi pusat orang kampung mencari ikan.Laluan anak-anak air dan aliran bonda, laluan air ke sawah menjadi wilayah yang didiami ikan.Masih cerah lagi dalam ingatan aku pada pagi Sabtu itu abang aku berjaya mendapat empat ekor ikan Nil, nama asal Tilapia.Pagi cuti sekolah itu aku dan abang aku memancing di tepi lubuk limpahan kolam ikan yang dimiliki oleh Haji Shamsuddin.Kolam ikan ini berpagar. Abang aku dan aku memancing di luar pagar di tepi pembetung laluan air dari kolam.Kolam ikan ini terletak tidak jauh dari sekolah dan rumah kami.Haji Shamsuddin memelihara ikan Nil.Ketika hujan lebat air kolam melimpah maka ada ikan-ikan peliharaan akan menerobos lari masuk ke dalam anak sungai.Inilah ikan yang berjaya dipancing oleh abang aku pada pagi itu.Aku tak dapat ikan.Aku hanya tumpang glamor bila aku buka cerita pada kawan-kawan tentang tertangkapnya empat ekor ikan Nil.Memancing sebenarnya adalah perkataan yang generik yang memberi pengertian menangkap ikan.Aku budak kampung memiliki banyak perkataan yang lebih tepat untuk menggambarkan perbuatan menangkap ikan.Kalau Arab memiliki berbelas-belas perkataan untuk menerangkan apa itu unta, aku budak kampung juga memiliki berbelas-belas perkataan untuk menerangkan perbuatan menangkap ikan.Memancing hanya satu kata yang umum.Memancing sama maknanya dengan mengail.Ertinya menangkap ikan dengan tali kail yang ada umpan.Memancing menggunakan joran.Hendak menangkap ikan ini ada pelbagai cara dan teknik.Menjala menggunakan jaringan jala yang dianyam khas dari benang.Jala ditebari ke dalam kolam atau lubuk atau sungai.Menjala memerlukan kawasan air yang luas.Terbaik ialah air kolam atau lubuk yang tenang.Juga wajib memiliki kebijaksanaan teknik dan tenaga untuk menebar jala.Bukan semua orang boleh menjala.Budak-budak tiada keupayaan untuk menjala.Aku sendiri tidak pernah berjaya menebar jala.Melukah, memasang lukah ialah perangkap ikan yang dibuat dari buluh.Lukah dipasang pada laluan air yang deras.Ikan yang berjalan ke hilir akan masuk ke dalam lukah.Sama seperti yang dilakukan oleh Badang untuk mendapat banyak ikan yang akhirnya dicuri makan oleh hantu.Menajur memasang mata pancing dalam kolam, tasik atau paya.Pancing tajur berjoran akan ditinggalkan untuk beberapa jam atau sehari sebelum di pungut kembali.Mengail cucuk, memasang sebanyak mungkin mata pancing pada joran yang pendek.Mata kail diikat pendek pada joran kemudian dicucukkan ke tepi tebing sungai.Esok paginya baru dipungut kembali untuk melihat rezeki.Mengotek menggunakan anak katak sebagai umpan.Mengotek ini khusus untuk menangkap ikan haruan.Menjaring menggunakan jaring serkap yang dibuat dari dawai pagar halus.Menukul menggunakan jaring benang yang diangkat dengan hulu buluh.Menangguk menggunakan tangguk yang dianyam dari buluh.Tangguk ini membantu untuk menangkap ikan ketika menimba kolam atau lubuk.Menimba, mengeluarkan air dari kolam atau lubuk untuk menangkap ikan.Bila air ditimba maka aku mula menggecar.Ini untuk mencari dan menangkap ikan dengan tangan atau tangguk dalam lopak sawah, lubuk atau kawasan paya yang airnya cetek atau hanya berlumpur.Menyuluh, ini sama seperti mencari kancil dan landak di waktu malam. Menyuluh menggunakan lampu picit.Kalau menyuluh kancil pemburu membawa senapang.Ketika menyuluh ikan aku membawa parang panjang.Nampak saja ikan yang terapung tidur di waktu malam aku akan libas dengan parang.Biasanya hasil menyuluh semua ikan terluka badan atau terputus dua.Menjeramak ialah menangkap ikan menggunakan jala kecil.Tangan meraba-raba di tepi tebing sungai sambil jeramak menunggu ikan yang diganggu dan cuba melarikan diri.Seronok memang seronok.Inilah budaya ikan yang membesarkan aku ketika di Batu Serambai.Ketika itu ada juga aku mendengar ada si polan-si polan dari Kampung Hulu Sana dan Hilir Sini berjaya menangkap banyak ikan dengan menggunakan bom letupan.Aku tertarik dengan kisah mengebom ikan. Lalu aku merisik cara membuat bom ikan.Aku wajib membeli mercun sebanyak yang mungkin.Buka kertas mercun, keluarkan dan kumpulkan semua belerang mercun.Masukkan belerang sepadat mungkin ke dalam buluh atau batang besi paip.Kemudian pasang sumbu pada besi paip ini.Bakar sumbu dan sebelum meletup balingkan bom ini ke dalam tasik, sungai atau kolam.Air dalam kolam akan meledak. Ikan akan dipukul oleh ledakan air. Ikan mati terapung menunggu bakul untuk dipungut.Aku menjadi berahi dengan cerita bom ikan ini.Lalu aku mencuba. Tapi gagal meleset.Aku tidak memiliki besi paip.Aku gunakan buluh.Aku juga tidak memiliki modal yang lumayan untuk membeli mercun sebanyak yang mungkin.Lima papan mercun tidak mencukupi untuk mengisi ke dalam buluh. Tapi aku mencuba.Kekecewaan dan kegagalan aku diredakan apabila aku mendengar tentang bahaya “tangan putus” akibat dari bom ikan.Kisah ini menakutkan aku.Tapi ada satu lagi cara menangkap ikan, dengan tuba.Aku ada membaca pesta menuba ikan dari akhbar Jawi Utusan Melayu.Dari apa yang aku baca Sultan Pahang selalu mengadakan pesta menuba ikan ketika menyambut hari jadi.Sultan menuba ikan di Sungai Pahang.Siang menuba ikan. Waktu malam Sultan bersama orang kampung kenduri berjoget bertandak merayakan hari jadinya.Aku hanya mendengar surah.Aku berangan-angan alangkah indahnya jika aku ini anak Pahang yang tinggal di tebing Sungai Pahang.Boleh aku tumpang sekaki.Hakikatnya aku tak pernah melihat atau mengalami pesta menuba ikan ini.Yang aku lihat hanya gambar Sultan Pahang berdiri di atas perahu dalam Sungai Pahang bersama orang kampung.Tentang menuba ikan ini aku ada satu rahsia.Tak pernah aku surahkan rahsia ini.Aku merasa takut untuk bercerita.Tetapi kali ini, setelah beberapa kali aku fikirkan, maka aku memberanikan hati untuk membuka rahsia ini.Kisah ini belum pernah aku buka kepada sesiapa pun.Rahsia ini bermula begini.Di hadapan rumah Raja Husin ada kawasan tanaman getah.Dalam kebun getah ini ada sekelompok tuba hidup menjalar.Tuba ini bukan pokok kayu yang meninggi.Ianya tumbuhan rendah.Tuba macam keledek berakar menjalar di atas bumi.Akar inilah yang mengeluarkan getah tuba.Sebenarnya aku tak kenal tuba ini.Raja Musa anak Raja Husin memberitahu dan mengenalkan cara dan teknik menuba ikan.Musa mendapat ilmu mengenal tuba ini dari ayahnya Raja Husin.“Sam… ambik akar tuba ni… tumbuk dan masukan dalam lubuk…ikan akan mati.” Musa mengajar aku.“Betul ke?” Aku seperti biasa ingin mencuba apa saja.Cara menuba ikan ini yang aku dengar dari mulut Musa, aku rasakan amat senang.Satu pagi di waktu cuti sekolah aku membawa parang untuk menggali akar tuba.Musa datang bersama.Pagi itu hanya kami berdua.Aku merasa selesa kerana kalau ramai yang ikut selalunya projek tidak berjaya.Aku menggali dan memotong akar-akar tuba.Setelah dikumpulkan mengikut arahan Musa, aku mula mengetuk dan memecahkan akar ini.“Cukup ke banyak ini?” Aku mahu penjelasan setelah aku mengetuk akar ini dengan batu.“Lagi banyak, lagi baik..lumat-lumat.” Musa menerangkan.Anak Raja Husin ini memberi arahan.“Lebih baik kita ketuk akar ni… kek bonda … lagi copek lagi sonang.”Aku mengikat gumpalan akar tuba yang aku kumpulkan.Kemudian kami bergerak menuju ke bonda.Bonda ini loghat orang Negeri Sembilan.Bonda ialah laluan air buatan manusia.Dibuat khusus untuk menerima air sungai yang dialirkan dari empangan batu.Talian air bonda amat penting bagi sawah.Tanpa air keluar dan masuk dari bonda sawah tidak dapat diusahakan.Ketika Musa dan aku sampai ke tepi sawah air dalam bonda kurang.Air tidak mengalir.Aku tahu, ini bermakna empangan batu di hulu dibuka.Air sungai tak masuk ke dalam bonda.Aku melihat air bonda bertakung.Di beberapa tempat kelihatan lebih dalam seperti lubuk.Bila aku nampak ini aku gembira.Pada hemat aku di lubuk ini akan kami tuba.Aku terus mengetuk semua akar tuba dengan batu.Kemudian aku mencari satu lubuk di mana aku lihat airnya lebih hitam dari yang lain.Maknanya air amat dalam dan banyak ikan.Aku membalingkan akar tuba ke lubuk ini.Kemudian aku dan Musa menunggu di tebing.Kami berpandangan.Tak ada apa berlaku.Kami menunggu lagi.Aku nampak ada kocakan air.Tapi tidak ada ikan kena tuba mengapung, meloncat mencari udara atau menggelepar seperti cerita-cerita yang selalu aku dengar.Aku dan Musa duduk tepi tebing menunggu dengan harapan tuba kami akan menjadi.Gagal. Seekor ikan pun tak mati kena tuba kami.Lalu kami pulang.Projek gagal ini tidak akan aku ceritakan kepada sesiapa pun.Kalau kami berjaya pasti aku dengan bangga akan menghebohkan kejayaan.Dengan tokok tambah untuk menaikkan darjat kejayaan kami.Kerana gagal maka aku senyap membisu.Kegagalan anak yatim piatu.Kejayaan, walau pun anak haram akan menjemput ramai yang bersedia untuk menjadi ayah dan ibu.Ini sifat manusia. Aku dan Musa senyap membisu.Waktu berjalan. Hari bertukar.Di sebelah hilir kampung Batu Serambai ada seorang guru pencen bernama Cikgu Maarof.Di belakang rumahnya ialah bonda dan sawah.Cikgu pencen ini juga dianggap sebagai dukun kampung.Cikgu Maarof ini setiap pagi menghantar kuih untuk dijual di kedai Makcik Jarah.Kuih muih Melayu, kuih gelang, kuih lepat ubi, kuih gulung, semua untuk pelanggan kedai kopi Makcik Jarah.Di waktu petang Cikgu Maarof akan datang sekali lagi untuk melihat apa yang terjual.Aku tidak tahu apa perjanjian Cikgu Maarof dengan Makcik Jarah.Seminggu setelah projek tuba aku gagal, aku datang untuk membeli kuih di kedai Makcik Jarah.Dalam kedai aku ternampak ada beberapa pelanggan sedang minum teh dan membaca akhbar.Aku nampak Baba, Chu Solat dan Ujang sedang minum teh.Ketika ini juga Cikgu Maarof datang untuk melihat berapa kuihnya terjual.“Tak tahu apa jadi … potang marin itik kito mati. Tibo-tibo… bukan seko… tujuh eko… mati dalam bonda.”Cikgu Maarof berkata dengan kuat tapi tidak ditujukan kepada sesiapa.“Mati macam mano?” Suara Chu Solat bertanya.“Itik ni main, mandi-mandi bilo kepalo air sampai…air bonda baru nak pasang. Itik nyudu sano-sini tetibo … ngolopor… lopeh itu mati… tergelimpang…kono hantu air apo.”Cikgu Maarof memberi penerangan dan meminta penjelasan.Aku memasang telinga.Tangan kiri aku menggenggam kuih kacang buatan isteri Cikgu Maarof.“Sompek semboleh ko tak.” Ujang bertanya.“Dah mati…. tak sompek sombolih.” Jelas Cikgu Maarof“Kepala air ni… kok ada racun ke?” Chu Solat bertanya sambil memberi penerangan.Bila aku mendengar perkataan racun aku menjadi takut.Aku tahu apa yang berlaku.“Berapo eko mati cikgu? Kono racunlaaa tu.”Baba meletakkan akhbar untuk bersama dalam perbualan.“Tujuh eko… yang lain masuk ke bonda kemudian… tak jadi apo. Yang main kepalo air tu yang mati.”Cikgu Maarof memberi penjelasan.Dada aku kembang kempis. Aku betul-betul takut.Apakah mereka tahu tentang projek tuba aku? Ikan tak mati tapi itik yang mati.Aku menapak perlahan-lahan. Aku berundur dari kedai Makcik Jarah dalam ketakutan.Aku tak buka mulut kepada sesiapa pun.Aku takut jika aku beri tahu Musa apa yang aku dengar, maka cerita itik mati ini akan terbarai.Rahsia hanya akan selamat jika tidak diceritakan kepada sesiapa pun.


Calon PKR tidak semestinya orang Sabah, kata Anwar

Presiden PKR Anwar Ibrahim berkata calon yang akan mewakili parti itu pada Pilihan Raya Negeri (PRN) Sabah 26 September ini tidak semestinya berasal dari Negeri Di Bawah Bayu itu.Sebaliknya, Ahli Parlimen Port Dickson itu berkata pemilihan calon PKR yang akan mewakili parti berkenaan perlu berdasarkan integriti calon tersebut.“Kalau pilih orang yang tiada komitmen, sama sahaja.“Isunya bukan suku kaum mana, isunya bukan dari mana tetapi mampukah kita latih orang yang punya integriti,” katanya ketika berucap merasmikan Jentera Pilihan Raya PKR Sabah di Pusat Konvensyen Antarabangsa Sabah di Kota Kinabalu malam tadi.Turut hadir Pengerusi Majlis Penasihat PKR Dr Wan Azizah Wan Ismail yang juga merupakan isteri kepada Anwar dan Pengerusi Majlis Pimpinan PKR Sabah Christina Liew.Anwar berkata beliau secara dasarnya bersetuju memberikan lebih banyak kebebasan untuk PKR Sabah memilih calon.Katanya calon PKR harus mempunyai komitmen untuk membela nasib rakyat tanpa mengira latar belakang kaum, bangsa atau agama.